COVID-19 agerraldia Ordizian, 2020ko uztailak 9: Jarraipen Batzordearen bilera\nKoronabirusaren Jarraipenerako Batzordeak Ordiziako agerraldia aztertuko du goizean\n09:00etan bilduko dira, Zumarragako Ospitalean. Ordiziako agerraldiarekin lotuta, 48 kasu baieztatu dituzte jada, eta positibo eman duten pertsona gehienak udalerri horretan bizi dira.\nKoronabirusaren Jarraipenerako Batzordearen bilera, Ordiziako agerraldia aztertzeko. Argazkia: EFE\nOrdizian eta eskualdean bozkatzeko neurriak dituztela dio Hauteskunde Batzordeak\nMaskara erabiltzea derrigorrezkoa izango da Ordiziako eremu publikoetan\n48 kasu atzeman dituzte jada Ordiziako agerraldiarekin lotuta, gehienak udalerrian\nOrdizian itxita dauden hiru tabernetako langileek negatibo eman dute COVID-19an\n35 kasu zenbatu dituzte Ordizian, horietako lehena Lleidatik etorritako pertsona bat\nOrdiziako agerraldia "inportatutako kasuek" eragin dutela esan du Fernando Simonek\nOsakidetzak 900 pertsonari egin die PCR proba Ordizian\nOrdizian (Gipuzkoa) atzemandako COVID-19aren agerraldiaren bilakaera aztertzeko osatutako Koronabirusaren Jarraipenerako Batzordea gaur goizean bilduko da berriro, egoera kontrolpean hartzeko asmoz. Agerraldi horretako lehen positiboa Lleidatik etorritako pertsona batek eman zuen.\nZehazki, Osasun Saileko eta Segurtasun Saileko arduradunek eta Ordizia, Beasain, Lazkao, Idiazabal, Legarreta, Itsasondo eta Tolosa herrietako udal ordezkariek osatzen dute batzordea. 09:00etan bilduko dira, Zumarragako Ospitalean.\nOrdiziako agerraldiarekin lotuta, 48 kasu baieztatu dituzte jada. Gaitza atzemateko egin dituzten detekzio-probetan positibo eman duten pertsona gehienak udalerri horretan bizi dira, Nekane Murga Osasun sailburuak atzo pandemiaren bilakaeraren berri emateko egin zuen agerraldian azaldu zuenez.\nDatu horiek atzo 10:00ak arte baieztatutako kasuei dagozkie, eta egunean zehar egin zituzten 400 probaren emaitzak jakin aurretik eman zituzten. Astelehenetik, 1.732 PCR proba egin dituzte, eta orain arte 1.692 testen emaitzak ezagutu dira.\nOrdiziako edozein espazio publikotan maskara nahitaez erabili behar da, Eusko Jaurlaritzak aginduta, bai kalean, bai erabilera publikoko espazio itxietan ere, Gipuzkoako herri horretan atzemandako koronabirus agerraldiari aurre egiteko; izan ere, orain arte egindako probetan, 48 kasu baieztatu dituzte guztira.\nMaskara erabiltzeko agindua Ordiziako udalerrira mugatzen da oraingoz, baina Osasun sailburuak ez du baztertu beste herri batzuetara zabaltzea, beharrezko iritziz gero.\nGainera, ostalaritzako establezimenduek ezingo dute edukieraren % 50 gainditu lokal barruan kontsumitzeko, ezingo da barran kontsumitu eta bezeroek eserita egon beharko dute. Terrazetan, pertsonen (etxebizitza berean bizi ez badira) eta mahaien artean gutxienez izan beharreko distantzia 1,5 metrokoa izango da.\nHalaber, sailburuak, kazetarien galderei erantzunez, baztertu egin du gaur egungo datuekin koronabirus agerraldiak igandeko hauteskunde egunari eragingo dionik.\n"Salbuespenezko egoera bizi dugu mundu osoan eta Euskadin, eta pertsonen osasuna bermatzeko neurriak ezarri dira. Birus honekin bizi behar dugu", erantzun zuen atzo, pandemiaren bilakaeraren berri emateko egin zuen agerraldian.\nIdiazabalgo Udalak, bestalde, herrian bi kasu atzeman dituztela baieztatu du, eta herritarrei arduraz jokatzeko deia egin die, "atzera ez egiteko". Ildo horretatik, segurtasun-distantziak mantentzea derrigorrezko neurria dela gogorarazi du, eta hori posible ez den kasuetan maskara erabili behar dela.\nIldo horretatik, Adur Ezenarro Ordiziako alkateak bere babesa adierazi die koronabirusarekin gaixorik dauden herritarrei eta horien senideei, eta ordiziarrak maskara erabiltzeko agindua betetzen ari direla azpimarratu du.\nEgun gogorrak bizitzen ari direla onartuta, orain gaitzari "aurrea hartzea" tokatzen dela adierazi du, "beranduegi izan baino lehen". Horrela, bada, arriskuan egon direla uste duten herritar guztiei PCR proba egiteko eskatu die, eta laguntza behar duten guztiei Udalarekin harremanetan jartzeko galdegin die.\nBestalde, Iñigo Urkullu jarduneko lehendakariak Ordizian konfinamendua ezartzea baztertu egin du "oraingoz", eta ez du aurreikusten hauteskundeak atzeratzea Gipuzkoako udalerri horretan edo inguruko beste herrietan.\nRadio Euskadin egindako elkarrizketa batean, Urkulluk esan du detekzio-probetan positibo eman duten kasuen eta kontaktuen jarraipena egiten jarraitzen dutela, ez bakarrik udalerri horretan, baita pandemiaren hasieratik bertan egon ahal izan diren pertsonena ere.\nHerriko biztanle guztiei probak egiten ari zaizkiela gogorarazi du, eta maskararen erabilera orokortzearen alde agertu da. Bere esanetan, "erabat" bermatuta daude igande honetan Goierri aldean segurtasunez bozkatzeko baldintzak, "Euskal Autonomia Erkidegoan bezala".\nDena dela, Hauteskunde Batzordeak bilera telematikoa egingo du gaur, Ordiziako egoera aztertu eta uztailaren 12ko hauteskunde-egunera begira erabakiak hartzeko. 09:30ean hasiko dute bilera.\nOrdizian atzemandako agerralditik kanpo, azken orduetan bi hildako izan dira Euskal Autonomia Erkidegoan (EAE).\nKontuan izan osasun agintariek koronabirusaren aurrean eman dituzten aholkuak. Albiste faltsuak zabaldu dira; beraz, agintariek emandakoei bakarrik egin kasu. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu COVID-19a ez hedatzeko modurik eraginkorrena eskuak sarri garbitzea dela; ahoa estaltzeko maskarak nahitaezkoak dira garraio publikoan, baita kalean eta leku itxietan ere, bi metroko segurtasun-tartea bermatu ezin bada.


Euskal presoak kaleratzeko aldarria Baionan | Pays Basque | KAZETA\nEuskal presoak kaleratzeko aldarria Baionan\nUrtero bezala, euskal presoekiko elkartasunez bazkaria egin zuten Baionako bestetako azken egunean. Azken hilabeteetan kontrol judizialpean kalera atera diren Mikel Barrios eta David Pla ere omendu zituzten.\nKazeta|29/07/2019 07:16|0 commentaires Mis à jour à:\nNat eta Watsonek girotu zuten Baionako bazkaria, gibelean Ipar Euskal Herriko presoen argazkiak zituztela. © Bob Edme\nBadira urteak Baionako bestetako igandean Patxa plazan euskal presoen aldeko bazkaria egiten dela eta aurten ere 200 bat pertsona bildu ziren mahaiaren inguruan, jateko, kantatzeko baina batez ere presoei eta haien senideei sustengua emateko.\nAntolatzaileek bazkalondoan ekitaldi ttipi bat egin zuten. Goizetik zazpi kadira hutsik ageri ziren eszenan, Ipar Euskal Herriko presoen argazkiak itsatsiak zituztela, tartean maiatzean atxiloturiko Josu Urrutikoetxearena barne. Aitor Servierren bertsoek eman zioten idekiera omenaldiari.\nOndotik, Oihana Parotek hartu zuen hitza. “Iazko Baionako bestetatik honat frantses estatuaren aldetik urrats batzuk eman dira, baina ez euskal presoen auzia konpontzeko borondatea dutelako. Euskal Herritik egiten ari den lan zabalari esker mugiaraztea lortu dugulako baizik”, adierazi zuen urte honetan izan diren urratsak eta oztopoak nabarmenduz.\nParotek bereziki aipatu zuen kartzelaldiaren 30. urtean sartuak diren Xistor Haramboure, Jakes Esnal eta Ion eta Unai Paroten egoera. “Haiek preso mantentzea ez da erabaki juridiko bat. Erabaki politikoa da”, erran zuen hitzartzean eta ondoko hilabeteetan lehentasunez haien baldintzapeko askatasuna lortzeko azkarki lan egitera deitu zituen bildutakoak.\nEritasun larri baten ondorioz aurten zendutako Oier Gomez euskal preso ohia gogoan hartu ondotik, azken hilabeteetan kontrol judizialpean presondegitik atera eta Ipar Euskal Herrian bizi diren Mikel Barrios eta David Pla igo ziren eszenara. Haiei bestetako zapi gorria jarri eta kadiretan ziren euskal presoen argazkietan beste hainbeste egin zuten bi preso ohiek. Ohorezko aurreskuarekin bukatu zuten hurrengo urtean kadira hutsik gabe egin nahi luketen ekitaldia.


Euskaltelek Aste Santuko liturgiak hurbilduko dizkizu, adimen artifizialari esker - Euskaltel Blog\nEuskaltelek Aste Santuko liturgiak hurbilduko dizkizu, adimen artifizialari esker\nKoronabirusaren krisiak gure eguneroko errealitatea aldatu du, eta, une honetan, eragotzi egiten dizkigu gure betiko ohiturak eta tradizio sustraituak. Bereziki nabarmena da hori Aste Santuan.\nEgoera horren aurrean, teknologia, eta zehazki adimen artifiziala, lagungarri izan daiteke zeremoniak eta liturgiak bezeroei hurbiltzeko, etxetik mugitu beharrik izan ez dezaten.\nEuskaltel eta Bilboko Gotzaindegia akordio batera iritsi dira, jendeak etxean bertan jaso dezan bere parrokiaren laguntza espiritual hurbila erlijio-esanahi bereziko egun horietan.\nEuskaltelek, Cinforen Tiivii teknologiaren bidez, Aste Santuan Bilboko Katedralean ateak itxita egingo diren elizkizun nagusiak zuzenean emango ditu. Hala, nahi duten guztiei aukera emango zaie Bilboko gotzain Mario Izetak zuzenduko dituen elizkizunetan parte hartzeko, aurten ez baita bertara joateko modurik izango, COVID-19a dela medio.\nKrisma-meza (Ostegun Santua, 12:00)\nOstegun Santuko Afariaren ospakizuna (17:00etan)\nOstiral Santuko Jaunaren Nekaldiaren ospakizuna (17:00)\nLarunbat Santuko Pazko-gaubeila (22:30)\nPazko Igandeko meza (12:00)\nEmankizun hauek egin ahal izateko, instalazio aurreratu bat egin da: kamera batek bezeroak unean-unean nahi dituen planoak hartzen ditu; encoder instalazio audio-kodetzaile batek bezeroaren mikrofonoetako sarrerak jasotzen ditu; azkenik, beste mikrofono batek inguruko soinua hartzen du eta audioaren backupa egiten.\nInstalazio horri esker, elizkizunak audio- eta bideo-kalitate egokiarekin jasoko dituzte fededunek gotzaindegiaren webgunearen bidez (http://www.bizkeliza.org/). Horretarako, atal berezi bat jarri dute webgunean. Gotzaindegiak bere egutegia osatu ahal izango du han, eta elizkizun guztiak eman.\n/). Horretarako, atal berezi bat jarri dute webgunean. Gotzaindegiak bere egutegia osatu ahal izango du han, eta elizkizun guztiak eman.


Argazki horreen ondorioak - bizkaie.biz\nEretxia III. urtea // 58. zenbakia\nDemokrazia eta giza eskubideak ezarri gura ebezan Iraken. Edo hori esan euskuen, behintzat. Orain arte euki dogun itxaropen apurra ezerezean geratu da tratu txar eta torturen ganeko argazki gordin horreek ikusita. Gure herrian aspalditik jakin izan dogu estadu baten kalidade demokratikoa, besteak beste, kartzelatan neurtzen dala. Mendebaldeko herriek ez dabe Iraken ejenplurik onena emon, hain zuzen.\nIrakeko kartzelatan presoak soldadu estadubatuarren jostailu bihurtuta ikusi doguz. Giza duintasun osoa galduarazo dabe. Ganera, artikulu hau idazten nagoan bitartean entzun dot komunikabideetan ez doguzala irudirik gogorrenak ikusi oraindino. Ez dot pentsau gura zer agertuko dan irudi horreetan. Eta ez dot pentsau gura zer pasetan dan munduko begietatik horren urrun dagoan Guantanamoko kartzelan, edo konzentrazino eremua esan beharko geunke?\nSinistu gura dot honek guztionek ondorio politikoak izango dituala, sinistu gura dot nahikoa inozentea nazalako. Aznar espainiarragaz pasau zan legez, Azoreseko argazki haretan agertu ziran mandatariek gerra honetan egindako barrabaskeriak larrutik pagauko dabez. Eta zelan pagau? Ba, politiko bati min gehien egiten deutsonagaz: hauteskundeak galduta hain zuzen. Udagoien honetan George Bush barriro aukeratua izango ete da?. Ala Irakeko gerrea bere galbidea izango ete da? Amen.\nEz da erreza eretxi lasaiak emotea Irakeko kartzelatan hartutako argazkiak ikusi eta gero. Irudiok munduari bueltea emon ta gero, ez da bape erosoa Estadu Batuetako gobernuaren egoerea eta guri ez jaku bape gorputz onik geratu.\nIrakeko gerrea hasi zanean bat baino gehiago ziran orduan ekintzeari laguntzeko emondako arrazoiak. Arrazoi horreek ustelak dirala begibistan dago. Arrazoiak baino atxakiak ziran esandako guztiak.\nGeorge Bush eta bere aliatuek esandakoaren kontra, ez dabe topau suntsipen handiko armarik. Horrezaz gan, Ekialde Hurreko egonkortasuna pikutara joan da. Sadam Hussein diktadorea boterean ez badago be, nekez esan leiteke pakea Irakera heldu danik. Inguruko estaduak be bildur dira ez ete dan desegonkortasuna euren eremura be zabalduko.\nEz dago jakiterik Al-Qaeda lehen baino indartsuago dagoan ala ez, holako erakundeak ilunak dira eta. Esan leiteke, ostera, Irak mundu musulmanean erreferente bihurtu dabela aliatuek. Guzurra emoten dau ustez laikoa zan Irakeko estaduan erakunde erlijiosoak "urrea" atara izatea egoera nahasi horretatik.


2013an 149 kexa-espediente bideratu dira hezkuntza arloan.\nHona hemen eragindako administrazioak:\n– Autonomia Erkidegoaren Administrazio Nagusia (Eusko Jaurlaritza) 115\n– UPV/EHU 10\n– Tokiko administrazioa 4\nOhikoa den moduan, orain Hezkuntza, Hizkuntza Politika eta Kultura Saila izena duenak aurkeztutako kexa gehienak bildu ditu. Horregatik, aldian-aldian jazo diren gorabeherak aintzat hartu gabe (atzerapenak informazioa bidaltzerakoan, adibidez), sail horretako arduradunek lankidetzan aritzeko izan duten jarrera gailendu nahi dugu. Izan ere, jarrera horrek, salbuespenak salbuespen, kexa moduan jaso ditugun kontu gehienak behar bezala izapidetzeko aukera eman du.\n– Ikasleen onarpena 30\n– Bekak eta bestelako laguntzak 27\n– Eskubideak eta betebeharrak 17\n– Administrazioaren funtzionamendua eta administrazio prozedura 14\n– Hezkuntza-premia bereziak 11\n– Unibertsitateko irakaskuntza 9\n– Hizkuntzen irakaskuntza 7\n– Eskola-garraioa 6\n– Eskolako tratu txarrak edo jazarpena 5\n– Irakaskuntza artistikoak 5\n– Eskola-jantokia 5\n– Haur hezkuntza 4\n– Lanbide heziketa 3\n– Hezkuntzako plangintza/programazioa 3\n– Kontratazio-araubidea, ondarea eta administrazio erantzukizuna 1\n– Ikastetxeak – instalazioak 1\n– Batxilergoa 1\nOro har, aurreko ekitaldietako joera eta kexa-arrazoiak mantendu dira eta, jarraian aipatuko dugun kexa azpimarragarriak atalean egiazta daitekeen bezala, ez dira aurreko urteetatik bereziki aldendu.\nUrte honetan zehar kudeatu diren kexa-espedienteen izapide prozesuaren xehetasunei dagokienez, azpimarratzekoa da 2013an jasotako kexa guztiak, 2013ko urtarrilaren 1ean abian zeudenak gaineratuta, txosten hau idatzi den unean honako egoera honetan daudela:\n186 43 106 27 78 1 37\nIkasleen onarpenerako urteko prozesuaren ondotik makina bat kexa abiarazi dira. Horietako gehienetan erroldari lotutako datuen gehiegizko erabilera salatu da. Horrek beste behin agerian jarri du ez dagoela neurririk ikastetxe jakin batzuetan sartzeko aukerak indartu nahi dituzten jardunbide horiekin amaitzeko (adibidez, familia-etxearekiko hurbiltasunaren lehentasunezko irizpidea baliatzen dute).\nDena den, onarpenerako lehentasunezko beste irizpide batzuen aplikazioari buruzko kexak ere jaso ditugu –familia errenta–. Azken kexa horietako baten ondotik Arartekoaren 2013ko urriaren 28ko ebazpena eman dugu. Horren bidez, hezkuntza-arloko arduradunei gogora ekarri zaie pertsona fisikoen errentaren gaineko zerga erregulatzen duten foru arauetara egokitzeko beharra, bizikidetza unitatetzat jo behar dena zehazterakoan eta, ondorioz, eskatu dugu 2013-2014 ikasturterako deitutako ikasleen onarpenerako prozesuan egindako onarpen-eskaeraren inguruan hartutako erabakia berrikus dadin.\nAurten ere errepikatu dira planteatutako demanda osoari erantzuna emateko plaza nahikoak ez egotearen ondotik baimendutako ratioa handitzeko eskaerak jaso dituzten kexak. Hala, besteak beste, anai-arreben elkartzea lortu nahi da. Aurrekoetan adierazi dugun bezala, interesdunei jakinarazi diegu indarrean dauden ratioak gaindi daitezkeela, bakarrik, eta salbuespenez, ezarritako arrazoien ondotik, aurretik zentroen berariazko eskaera eginda, eta ratioa ehuneko hamar handitzeko egungo aurreikuspenak xede duela behin ikasturtea hasita eskolatu behar diren ikasleak eskolatzea.\nUrteko ohiko prozesu horretatik at, ikasleen onarpena eskolatzeko lurralde batzordeen bidez kudeatzen da. Batzordeok, gainera, proposamenak egiterakoan, familiek adierazitako asmoaz gain, ahalik eta integrazio normalizatuena lortu behar dute gure hezkuntza-sisteman, bereziki, honako irizpide hauek aintzat hartuta: 1) zentroaren gertutasuna familia-etxebizitzari dagokionez eta eskolan dagoeneko anai-arrebarik ote dagoen; 2) funts publikoekin mantendutako zentro guztien (publikoak eta itunduak) arteko oreka; 3) zentroetan dauden baliabide teknikoen eta giza baliabideen erabilera eraginkorra eta 4) zentroaren egokitasuna ikasleari hezkuntza-erantzuna emateko.\n2013an jasotako kexek bidea eman digute egiaztatzeko, oro har, batzorde horiek modu egokian jardun dutela. Horri dagokionez, adibide gisa Ondarroan hartutako erabakiak azpimarratu nahi ditugu. Bertan, berriki sartutako ikasleak ikastetxe hitzartuetan sartu dira eta, hala, banaketa orekatua lortu da.\nOraindik behin betiko ebazpena emateke badago ere, uste dugu kexa jakin bat aipatu behar dugula. Bertan, zalantzan jarri da bizilekutik gertu dagoen ikastetxe hitzartu batean eskolatzea ezartzeko hezkuntza administrazioaren bidezkotasuna, mugako inguruetan eskaintza publiko bat egon arren eta, hala, eskola-garraioaren zerbitzu osagarria onartu edo ez horri lotuta egon. Azken batean, badirudi hezkuntza administrazioak gain hartu duela gurasoek edo tutoreek ikastetxea askatasunez aukeratzeko eskubidea mugatzeko aukera, baita zeharka denean ere, ez baitu eskola-garraioaren zerbitzu osagarria onartu nahi, eskatutako hizkuntza eredua inguruko ikastetxe publikoek eskaintzen ez dutenean baina, bai, ordea, itunpeko zentroren batek.\nHezkuntza-plangintzari dagokionez, ohikoa den moduan, zailtasun gehienak zero-hiru urte bitarteko hasierako etapan egoten jarraitzen dute, batez ere, bi urteko gelen eskaintzan.\nHainbat herri eta hiritan aurkeztu dituzte kexak (Gasteiz, Ermua, Hernani, etab.). Baina horien guztien artean uste dugu Barakaldoko kasua gailendu behar dugula.\nGure urteko azken txostenean, 2012koan, udalerri horretako herritarren eskaria kanalizatzeko asmoz erakunde honen aurrean aurkeztutako kexaren berri eman genuen. Une honetan, esan behar dugu Barakaldo dela inguru defizitarioenetako bat zero-bi urte bitarteko matrikula publikoei dagokienez. Halaxe jaso dute “Hezkuntza Euskadin 2010-2012”Euskadiko Eskola Kontseiluaren azken txosteneko datuek eta, horrez gain, erantzunik eman ezin izan zaien haur eskoletan jasotako onarpen-eskaera kopuruaren inguruan udalak emandako datuek egiaztatu egin dute.\nKexa honen inguruan bideratutako izapideak gogora ekarri dizkigu Eusko Legebiltzarrean aurkezten dugun urteko txostenean, zehazki, 2003. urteari dagokion horretan, jaso genituen hausnarketa jakin batzuk, zero-hiru urte bitarteko haurrentzako hezkuntzako arretaren ezarpen prozesuari buruzkoak hain zuzen ere. Gure ikuspegiaren arabera, kexa hori honen adibide erakusgarri izan daiteke: udal ekimenak partzuergoan sartzeari uko egiteak eta hezkuntza administrazioak eskaintza propioa abian jartzeko aukera gaitzesteak eduki ditzaketen ondorioak.\nDena den, erakunde honen ustez, Eusko Jaurlaritzako Hezkuntza, Hizkuntza Politika eta Kultura Sailak, Barakaldoko Udalarekin batera eta bakoitzari esleitu dizkieten eskumenak gauzatuz, beharrezkoak diren ekimenak abian jarri behar dituzte plaza eskasian oinarritutako egoera bideratzeko eta estaldura portzentajea onetsitako plangintza erreferentzietatik gertuago egon dadin.\nPlangintzari lotutako kontuekin jarraituz, La Baluga eskola publikoko “Handitzen” gurasoen elkarteak sustatu duen kexa gailendu behar dugu. Guraso horiek Sopuertan hezkuntza eskaintza publikoa eskatzen dute, baita Lehen Hezkuntzan ere.\nKasu horretan gorabehera bat egon da eta horrek hezkuntza administrazioak jarduteko dituen aukerak baldintzatu ditu. Haur eskolaren instalazioei dagokien lursailaren dohaintza-eskrituran ezarritako betebeharrei buruz ari gara hain zuzen ere. Erakunde honen esku-hartzeak aukera eman die interesdunei espedienteak agiri gisa biltzen dituen txosten juridikoak eskuratzeko.\nDena den, gorabehera hori eta izan dezakeen garrantzia alde batera utzita, gure ustez, hezkuntza administrazio horrek ezin du hezkuntza eskaintza baten programazioari lotuta duen ardura baztertu. Izan ere, eskaintza horrek Sopuertan lehen hezkuntzan ere hezkuntza publikoko eskaintza lortzea xede duen eskariari erantzun behar dio.\nAzkenik, Bilboko Juan Crisóstomo de Arriaga Kontserbatorioan ikasketak euskaraz emateko eskaintzaren inguruan izapidetutako kexa aipatuko dugu. Gure iritziz, 2013-2014 ikasturterako onartutako plangintzak baztertu egin du 2013-14 ikasturteko plangintzan, oinarrizko mailan, euskarazko talde bat gehiago zabaltzeko aurretik hartutako konpromisoa, eskaintza orekatua egon dadin (bi talde euskaraz eta bi talde gaztelaniaz). Horren harira, zuzendaritza taldeak ez du aipatu erabakia funtsatzeko azalpen nahikorik eman.\n2013an dagoeneko joan den urtean nabarmendu genuen joera mantendu da, alegia, lanbide heziketako ikasketei buruzko kexak handitu dira eta, gure irizpidearen arabera, krisi ekonomikoaren egungo egoerari lotuta egon daiteke. Egoera horren ondotik gazte askok haien prestakuntza laneratzea erraz dezaketen ikasketekin osatzen dute.\nKexa horietako batzuek agerian jarri nahi izan dute geroz eta handiagoa den eskari horri erantzuna emateko ez daudela plaza nahikoak. Beste batzuetan, aldiz, goi-mailako lanbide heziketako zikloetara sartzeko probetan kudeaketako ohiko gorabeherak salatu dira, hain zuzen, erdi-mailako ziklo bat aurretik gaindituta duten eta probaren berariazko zatitik salbuetsita geratuko direla uste duten hautagaiak direnean. 2012an Hezkuntza Sailak izandako lankidetza jarrerari esker salatutako arazoak edo akatsak konpondu ziren. Hala ere, aurten kasu guztiak ez dira behar bezala ebatzi. Gure aburuz, arduradun berriek aintzat hartu beharko lukete berriz ere goi-mailako prestakuntza zikloetara sartzeko proben deialdi horiek kudeatzeko modua, akats horiek erdi-mailako zikloak gainditu dituzten hautagai interesdunen prestakuntza espektatibak zapuztu ez ditzaten.\nHizkuntzen irakaskuntzari dagokionez, aurten ikasketa horiek ematen dituzten ikastetxeei onarpen-baremoan sartutako arauzko aldaketa gailendu behar dugu. Aurreko ekitaldiko txostenean, bereziki jaso genituen berrogei urte baino gehiagoko eskatzaileek adinaren atalean puntuaziorik jaso ez izanaren ondotik bideratutako kexak, kontuan hartuta beste adin-tarte batzuei puntuazio hori eman ematen zaiela. Egoera hori, ordea, aldatu egin da. Izan ere, ikasketa horiek egin nahi dituzten ikasleen onarpena eta matrikulazioa arautzen duen 2013ko uztailaren 3ko aginduak ez du desberdintasunik ezarri hemezortzi urtetik gorakoen artean.\nDena den, onarpen araudi horrek kexa gehiago eragin ditu atzerritarren identifikazio zenbakirik (AIZ) ez duten etorkinei jarritako mugak direla-eta.\nHorri dagokionez, hezkuntzako arduradunek hauxe defendatu dute: hezkuntzari buruzko maiatzaren 3ko 2/2006\nLegeak egiten dituen eta hizkuntzen irakaskuntzak araubide bereziko irakaskuntzatzat jotzen dituen irakaskuntzen antolamenduak aukera ematen du Auzitegi Konstituzionaleko azaroaren 7ko 236/2007 zk.ko Epaiaren irismena zehazteko (AKE 2007236), atzerritarren matrikulaziorako aukeraren gaineko konpromisoa hartu arren, atzerritarren identifikazio zenbakia (AIZ) eskatzeko beharrik gabe, ikasleak onartu eta matrikulatzeko prozesuak amaitu ostean plazak hutsik geratzen direnean.\nHalaber, aurten Euskara eta Euskal Literatura irakasgaiaren salbuespenari buruzko hainbat kexa aurkeztu dizkigute. Jakina denez, Hezkuntza Sailak urtero-urtero xedatzen ditu Euskara eta Euskal Literatura eremua edo irakasgaia barne hartzen ez duen hezkuntza-sistema batean haren ikasketak hasi dituen ikaslea irakasgai hori ikastetik edota ebaluatzetik salbuetsi ahal izateko terminoak. Hain zuzen, 2012-2013 ikasturterako emandako instrukzioek ebaluazioaren salbuespena luzatzeko aukera gehienez ere lau urtera arte mugatzen zuten. Kexa horiek sustatu zituzten ikasleak EAEko hezkuntza-sisteman 2008-2009 ikasturtean hasi ziren. Horregatik, hezkuntza administrazioak ez zuen salbuespen berri hori baimendu nahi, horiek guztiek osatu baitzituzten salbuespenezko luzapen hori baliatzeko lau ikasturteak.\nInteresgarria iruditzen zaigu interesdun batek hala eskatuta izapidetu dugun kexa. Haren asmoa zen Hizkuntzen Europako Erreferentzia Marko Bateratuko C1 mailaren titulu edo egiaztagiri baliokideak ziurtatzeko premiaren salbuespena onar ziezaioten, kontuan hartuta Erizaintzako ikasketak gainditzeko ikasketak euskaraz egin dituela. Hori guztia euskaraz egindako ikasketa ofizialak aintzat hartzeko eta euskara-maila hizkuntza-tituluen edo ziurtagirien bidez egiaztatzetik salbuestekoapirilaren 3ko 47/2012 Dekretuan xedatutakoari jarraiki.\nGure esku-hartzeari esker, interesdun horrek lortu du haren eskolako zuzendaritzak azken ziurtagiri bat egitea, euskaraz bete-betean egindako irakasgaiei dagozkien kredituei zati batean euskaraz egindako irakasgaiei dagozkienak gehituz eta, hala, unibertsitateko titulazioak direnean C1 mailaren maila baliokidea egiaztatzeko salbuespena lortzeko behar diren gutxieneko 144 ECTS kredituak gainditzeko.\nEskola-garraioaren zerbitzu osagarriari dagokionez, esan behar dugu oraindik ez dugula itxi Ametzaga, Sarria eta Bitoriano herrietan ikasleei ematen zitzaien eskola-garraioaren zerbitzua eteteko hezkuntza administrazioak hartutako erabakiaren ondotik eskola-kontseiluetako hainbat ordezkarik, baitaArabako Zuia udalerriko ikastetxeetako gurasoen elkarteek ere, hala eskatuta hasitako esku-hartzea.\nOrain arte, saileko arduradunek adierazi dute hartutako erabakia indarrean dagoen arauekin bat datorrela eta gailendu dute ezin dela alde batera utzi etxebizitzaren eta ikastetxearen arteko distantziari lotutako baldintza. Hala ere, berriki, esan dute aplikazioak kasuren batean planteatzen dituen arazoez jabetuta, egokia iruditu zaiela urteko zirkularra aztertzea, bertan aldaketak sartzeko aukera jorra dadin.\nHorrez gain, nabarmendu nahi dugu gurpil-aulkian mugitu behar duen ezgaitasunen bat duen gazte baten familiak sustatu duen kexaren berri izan nahi dugula. Familia horren arabera, eskola-garraioaren egungo antolamendua diskriminatzailea da ezgaitasunen bat duten ikasleentzat.\nEskola-jantoki zerbitzuari dagokionez, 2013. urtean hezkuntza-eragile batzuk esan digute kezkatuta daudela adingabe batzuen egoerarengatik. Izan ere, aipatu adingabeen familiek ezin dituzte jantokiko kuotak ordaindu, beken deialdi orokorraren esparruan urtero-urtero iragartzen diren jantokiko laguntzen onuradun izatea espero badute ere, zerbitzu horren funtzionamenduari lotutako instrukzioek ezartzen baitute kuotak behin eta berriro ez ordaintzeak jantokiko plaza galtzea ekar dezakeela.\nGure esku-hartzeari esker, behin-behineko kasuak ebazten laguntzeaz gain, hezkuntza administrazioaren konpromisoa lortu dugu: alegia, ikastetxe guztiei instrukzio bat bidaltzekoa, ahal den neurrian halako egoerak saihesteko.\nHorrez gain, eskola-jantokietako elikadura-hondakinen kudeaketa bultzatu nahi duten hainbat elkarteren proposamenak jaso ditugu (kudeaketa horren bidez hondakin horiek berrerabili nahi dira dohainik kontsumi daitezen). Hori guztia kontuan hartuta, iritzi artikulu bat egin genuen “Posible da beste herstura mota bat” izenburupean. Bertan, kontsumo arduratsua egiteko eta elikagaien eralgiketa murrizteko premiaren inguruan kontzientziatze aldera azken urteotan lanean ari diren herritarren elkartasun mugimenduak aipatu ziren.\nHezkuntza-premia bereziak dituzten ikasleei dagokienez, urte honetan zehar supergaitasunaren edo arreta faltaren nahasmenduaren baldintza pertsonalak dituzten ikasle batzuei ematen zaien hezkuntza-erantzunaren jarraipena egin dugu.\nZeregin horri esker antzeman ahal izan dugu desadostasun handia dagoela ikasle horiei une honetan ematen ari zaien hezkuntza-erantzunaren inguruan eta, gure ustez, horrek ikasle horien hezkuntza abordatzeko familia-eskolaren artean lankidetza harreman on baterako ildoa sakontzera darama, adimen ezgaitasun handiak dituzten ikasleentzako hezkuntza-orientazioak jasotzen dituzten agiriek gomendatzen duten moduan.\nHorri dagokionez, hainbat elkartek esan dute kezkatuta daudela orientazio horietako asko ez direlako gauzatzen edo geletako egunerokoan jarraitzen ez direlako.\nHalaber, “Euskal Gorrak” – Pertsona Gorren Elkarteen Euskal Federazioak entzumen ezgaitasuna duten ikasleen gaineko kexak bidaltzen jarraitu du, bereziki, lanbide heziketako ikasketa jakinak egiten dituzten horien gainekoa.\nIkastetxeei dagokienez, ikastetxe batek jarduera osagarriak programatzeko modua zalantzan jarri zuen ama batek sustatutako kexa bat aztertzearen ondotik, esan behar dugu ikastetxeek, haien autonomia pedagogikoa baliatzean, beharrezkotzat jotako jarduera osagarriak ezar ditzaketela pedagogiari eta curriculumari lotutako haien proiektuak bermatzeko. Jarduera horiek borondatezkoak izan beharko dira. Horregatik, bertan parte hartzen ez bada, zentroek antzekoa den ordezko hezkuntza arreta eskaini beharko dute, programatutako jarduera didaktiko osagarriek dituzten curriculumaren helburu berak lortu ahal izateko.\nEkonomia eta finantza kudeaketari dagokionez, adierazi dugu aurrekontuaren eskuragarritasunak aukera ematen badu, zentroek jarduera horiek dohainik programatu ahal izango dituztela. Hori posible ez bada, ez da baztertu behar zentroek familien babesa eska dezaketela, ekarpen ekonomikoak ezarrita, baina jarduera osagarri horiek ikasle guztientzako barneratzaileak eta irisgarriak izango direla bermatuko duten neurri osagarriak aintzat hartuta.\nHain zuzen, ikastetxeetako pedagogia- eta kudeaketa-autonomia errespetatzeak hasiera batean eragin zuen hezkuntza-ikuskapenak testuliburu baten eduki jakinen egokitasuna ez baloratzea. Hala ere, aurrerago, Hezkuntza, Hizkuntza Politika eta Kultura Saileko arduradunek, Emakunderekin batera, eragindako editorialari idazki bat bidali diote. Bertan Baterako hezkuntzarako eta hezkuntza-sisteman genero indarkeria prebenitzeko gida plan bat abian jarri dela aipatu da. Plan horren xedeetako bat ikuspegi integral batetik kulturaren, politiken eta ikastetxeen praktiken esparruan genero ikuspegia sartzea da. Horrekin bat etorriz, eragindako editorialari gomendatu diote salatutako edukiak alda ditzan eta emakumeen eta gizonen arteko aukera berdintasuna bermatuko duten baterako hezkuntzaren ereduak oinarri dituzten materialak edita ditzaten.\nElkarbizitza atalean aurten ere ez dira faltatu gatazka egoeren aurrean hezkuntza administrazioaren berehalako jarrera edo esku-hartzea eskatu duten ikasleen familien kexak, oro har, behar bezala bideratu direnak.\nHalaber, irakasle funtzionario baten kasuaren berri izan dugu. Pertsona honek hainbat ikasleren erasoak jasan ditu eta erakunde honen esku-hartzea eskatu du uste baitzuen hezkuntza administrazioak ez zituela jarraitu “Ikastetxe publikoetako langileenganako eraso kasuetan jarduteko gida” delakoaren urratsak.\nOhikoa denez, beka eta bestelako laguntzei lotutako makina bat kexa jasotzen jarraitu dugu baina kexok bideratzeko arrazoiak ez dira berriak beste txosten batzuekin alderatuta. Hala, arrazoi formalak oinarri dituzten egoerak jazo dira: atzerapenak erreklamazioak eta errekurtsoak ebazterakoan, atzerapenak onartutako laguntzen ordainketan. Arrazoi materialek eragindakoei dagokienez, deialdietan xedatutako eskakizunak gaitzetsi eta horiekin bat etortzen ez diren desadostasun kasuak dira, batez ere, baldintza ekonomikoei lotutakoak.\nDena den, aurten bereziki aipatu behar da bikaintasun akademikoko beka horien inguruan hezkuntza administrazioak hartutako erabakiaren ondotik aurkeztu den kexa.\nUnibertsitate ikasketak atalean, hainbat kexa onarpen-gorabeherei buruzkoak dira. Horiei dagokienez, erakunde honek kexen izapideari esker emandako ebazpenean jasotakoa baliatu nahi du UPV/EHUri gomendatzeko lekualdaketa-eskaeren eta irakasgaien baliozkotzearen inguruan susta daitezkeen erreklamazio eta errekurtsoen ebazpenean arduratsuagoa izan dadin, interesdunek lekualdatzeko aukera baztertu ez dezaten ebazteko epeen atzerapenak direla-eta.\nHalaber, kexek ebaluazioaren zenbait gorabehera jorratu dituzte; dena den, lankidetzari esker, behar bezala argitu dira.\n2013ko abenduaren 10ean Estatuko Aldizkari Ofizialean (BOE) abenduaren 9ko 8/2013 Lege Organikoa argitaratu da, hezkuntza kalitatea hobetzeko asmoz (LOMCE).\nLege hori oso polemikoa izan da eta hezkuntzako sektore askotan ez dute onartu. Gauzak horrela, Konstituzio Auzitegian errekurtsoak jarriko direla ere iragarri da.\nHala, Hezkuntza, Hizkuntza Politika eta Kultura Sailak sustatu du “Heziberri 2020” plana abian jar dadila -LOMCE horri erabateko ukoa eman nahi dion ekimen gisa aurkeztutakoa-, Hezkuntza, Hizkuntza Politika eta Kultura Sailak eta euskal hezkuntza komunitateko eragile nagusiek hainbestetan adierazi duten moduan.\nPlan horrek hiru proiektu bildu ditu, desberdinak baina, aldi berean, osagarriak, eta hezkuntza-sistemaren kalitatea eta bikaintasuna hobetzea du xede, hau da:\nLehen proiektua: “Hezkuntza-eredu pedagogikoaren esparru propioa” egin eta adostu.\nBigarren proiektua: Euskal Autonomia Erkidegoko curriculuma ezartzen duten dekretuak egin eta adostu.\nHirugarren proiektua: Hezkuntzaren Euskal Legerantz urratsak eman.\nJoan den urtean Hezkuntza, Unibertsitate eta Ikerketa Sailak haur hezkuntzako lehenengo zikloaren gainean egindako diagnosiaren lehenengo aurrerapenaren berri izan genuen.\nDiagnosi horren esparruan, hezkuntza-ikuskapenak txosten bat egin zuen hezkuntza administrazioaren mendeko ikastetxeetako bi urteko geletarako langile laguntzaileei buruzkoa, eta honako alderdi hauek jorratu zituen: (1) Bi urteko geletan Hezkuntza Sailekoak ez diren zenbat langile dauden; (2) eskaintzen dituzten zerbitzuaren modalitateak, kontratuen tipologia eta kontratatzen dituzten eragileak; (3) geletan langile horiek eman beharreko denbora –ordutegiak– eta esku-hartze motak; eta (4) familiek ordaindu beharreko kuotak.\nBaina, informazio hori baino harago, sailak beharrezko esku-hartze ildoak zehazteko eta horretarako jarduera egutegi bat ezartzeko proposamenaren berri baino ez genuen izan. Hortaz, ez genuen jarduera horren ondotik atera zitezkeen ondorioen berri.\nArduradun berriekin egindako gestioek aukera eman digute ezagutzeko egungo Hezkuntza, Hizkuntza Politika eta Kultura Sailak jakin badakiela irakasleak eta hezkuntza laguntza kontratatzeko ohiko sistematik at dauden kontratazio horiek dakartzaten arazoa zein den. Horregatik, konpromisoa hartu du BIGE eta gurasoen elkarteetako ordezkariekin eta Sareanekin, ikastetxeetako zuzendaritzak ordezkatzen dituen organismo gisa, esku-hartzearekin jarraitzeko, egungo kontratazioak berritu ez ditzaten. Halaber, konpromisoa hartu du lurralde ordezkaritzetako plangintzaren zerbitzuek aztertu dezaten gurasoen elkarteek kontratatutako pertsonen laguntzari uko egiten dioten ikastetxeetako egoera.\nEAEko hezkuntza administrazioak onartutako asmoa, alegia, hezkuntzaren kalitatea hobetzeko abenduaren 9ko 8/2013 Lege Organiko berriari (LOMCE) aurre egin eta horren ordez hezkuntza-eredu pedagogiko propioa sustatzekoa, “Heziberri 2020” abian jarrita, eztabaidatik libre geratzen ez den egoera batean kokatu gaitu.\nHorrez gain, gure ustez, garrantzitsua da eskolatze batzordeak haien zeregina egiten jarrai dezaten animatzea\n–alegia, lehen aldiz gure hezkuntza-sistema baliatzen duten ikasle etorkinei ahalik eta integrazio normalizatuena ematen lortzea–. Dena den, beste batzuetan egin dugun moduan, gailendu nahi dugu, proposamenak egiterakoan, batzorde horiek bermatu behar dutela ikastetxeen finantzaketa baldintzek eta eskola-garraio, –jantoki eta –materialerako familiei ematen zaizkien laguntzek bidea eman behar dutela herritar guztiek unibertsitateaz kanpoko ikastetxe guztietarako sarbide unibertsala eduki dezaten.\nHezkuntza-plangintzari dagokionez, zailtasun handienek zero eta hiru urteko hasierako tartean egoten jarraitzen dute, batez ere, bi urteko gelen eskaintzan. Erakunde honen ustez, eremu defizitario horietan beharrezkoa da Hezkuntza, Hizkuntza Politika eta Kultura Sailak eta kasuan kasuko udalek, bakoitzak esleituta dituen eskumenak baliatzean, bidezko ekimenak aurrera eraman ditzaten plazen inguruko egoera defizitario horiek berbideratzeko eta, hala, estalduraren ehunekoa onartutako plangintzaren erreferentziatik gertu dauden indizeetan koka dadin.\nAzken urteetan antzeman dugu hizkuntzen eta lanbide heziketako irakaskuntzen eskari handiagoa dagoela. Hori krisi ekonomikoaren egungo egoerari lotuta dagoela uste dugu. Horregatik, eta beste txosten batzuetan dagoeneko adierazi dugunez, uste dugu egungo eskaintza handitzeko bidea eman dezaketen aukera guztiak agortzen saiatu behar dela eta, hala, goi-mailako ikasketetarako eta hizkuntzen prestakuntzarako sarbidea bideratu, gure gazteak lan-merkatuan sar daitezen errazteko.


«Urtopia»: Bidaia kontzientziaren ozeanoan | Reportajes | 7K - zazpika astekaria\nPABLO AZKUEREN ur PLANETA\n«Urtopia»: Bidaia kontzientziaren ozeanoan\nItsasotik maitatzen ikasi eta irakatsi nahi du Pablo Azkuek (Zarautz, 1973), baina ez zentzu metaforikoan bakarrik, benetan itsasoratzea proposatzen du, lurrera beste perspektiba batetik begiratu, eta bihotzetik eragiteko: «Itsasotik begiratzeak on egiten baitio norberari, bai eta munduari ere».\nZarauzko hondartzetako putzu-zuloetan hazi bazen ere, gaztaroa igerilekuetan pasatu zuen Pablo Azkuek eta gauza asko alde batera utzi behar izan zituen kirolari karreran aurrera egiteko. Ez zegoen gustura, ordea, itsasora itzuli eta gainazalera ateratzeko beharra sentitzen zuen. Honela deskribatzen du Azkuek bi kirolen arteko desberdintasuna: «Surfak harremanak lantzeko aukera eskaintzen du, olatuan doanari animoak eman edo urautsian beste surflariekin hitz egin dezakezu, baina batez ere bizirik dagoen eremu batean zaude. Igerilekuan ordea, burua beti ur azpian duzu eta hilik dagoen urak inguratzen zaitu».\nItsasora itzuli zen, baina oraindik lehorreko balio-eskalen arabera begiratzen zion munduari. Ez zen soilik igerilekua alde batera uztea, oraino, ibilbide luzea egin beharko zuen itsasotik begiratzen ikasteko. Ibilbide horren lekuko izan dira egin dituen argazkiak eta haien bidez irudikatu du izan duen bilakaera, maila teknikoan zein emozionalean.\nBidaia bat amaitu eta bestea hasi du Azkuek, eta proposamen batekin dator eta bere esperientzia irudikatzen du, beste norbaiti lagungarri izan dakiokeelakoan. Ez dauka zalantzarik, «itsasotik begiratzen ikasten badugu, maitatzen ikasiko dugu, eta horrela, mundu hau hobea izan daiteke».\nKontzientziaren ozeanoan. Lehen urratsa ingurura begiratu eta gertatzen diren gauzekin dugun erantzukizuna sentitzea da. «Egun, mundua nola dagoen ikusita, irakurketa ezkorra» izango dela iritzi dio Azkuek. «Nork uka dezake gaizki ari garela? Gizakiak bizitzeko behar duen lehengai nagusia ere kutsatzen ari bagara?», galdetzen du.\nZarauztarra ziur dago «munduko edozein bazterretan gertatzen denarekin dugun erantzukizunaz» jabetzen garenean hasten garela ikuspegi berriak bilatzen. Hori dela-eta, «kontzientzia faltaren erakusle nagusia gerrak dira, eta hain zuzen, kontzientzia sortzen den unetik sortzen da errealitate hori aldatzeko beharra. Bidean, akatsak egin behar dira bide zuzena zein den ikasteko, eta artean, putzu-zuloak sortzen dira». Zutik jartzen garenean «ura beherantz doa eta burua lehortzen da», hausnartzen du Azkuek, baina oraindik «putzu-zuloak geratzen dira, lurra guztiz lehortu ez denaren adierazle, eta gauean, berriz ere lotarako etzaten garenean, itsasgorak estali eta amets egiten dugu; beraz, putzu-zuloak, amets fabrikak dira».\nAzkue aspaldi ohartu zen argazkiak tresna eraginkor bat direla errealitate desberdinak erakutsi eta «jendearen bihotzetara iristeko», baina harago joan eta jendearen kontzientzietan eragin nahi du: «Kontzientziak bizirik gaudenaren jakintza ematen digu, eta hain zuzen ere, bizitza, mugimendua da, alegia, itsasoa». Itsasoaren etengabeko mugimendua eta indarra irudikatuz bizitzaren izaera erakutsi nahi du, eta esaldi batekin laburbiltzen du biziaren, kontzientziaren eta itsasoaren arteko batasuna: «Kontzientziaren ozeanoan, lurra hondarra da, eta zerua itsaso».\nUra den heinean, itsasoak duen izaera lotzailea ere azpimarratzen du: «Munduan zehar, kontzientziak bananduta daude. Lotura bakarra itsasotik egin daiteke. Horrela, kontinenteak bananduta dauden modu berean daude bereizita kontzientziak ere, beraz, berauek elkartzeko bide bakarra itsasoa da, eta zer da itsasoa? Bihotza. Azkenean non elkartzen gara? Bihotzean». Munduko bazter gehienetan maitasuna irudikatzen duen bihotzaren metafora maiz erabiltzen da, baina kontzientziak ez du ordezkatuko duen elementurik, horregatik Azkuek, itsasoa proposatzen du: «Kontzientzia irudikatzeko modurik bada, ziur aski itsaso forma izango du».\nMetala, egurra, sua. Lurra eta ura. Guztira bost urrats proposatzen ditu argazkilariak itsasotik maitatzen ikasteko eta naturan indar handia duten elementuekin ordezkatzen ditu. Oinarrizko hiru zentzuak –«ikusi, entzun, sentitu»–, metala, egurra eta suarekin adierazi ditu. Funtsezko bi jarrerak ostera, «partekatzea eta maitatzea», lurrarekin eta urarekin azaltzen ditu. Beraz, bere argazkiak «irakurtzerako» orduan osagai hauen esanahia kontuan hartzea garrantzitsua da.\nErretratuek lekuak irudikatzen dituzte, baina baita bizitzako momentuak ere. Azkueren «bizi-bidaia», argazkitan islatu da, bere ibilbidearen lekuko izan dira, baina «jendearengana iristeko bitarteko bikain bat» ere badira. Argazkiak begietatik sartzen dira. Ura bezala, eroale eraginkorrak dira, horregatik hautatu du argazkilariak metala, eramaile izaera hori irudikatzeko. «Urak, ispilu gisa egiteko gaitasuna du», dio, eta gogoeta egiten du; «agian, besteengan ikusten duguna erreflexu bat baino ez da». Aitzitik, egurra isolatzailea da, ez du eroaten, datorrena jasotzera mugatzen da, erreflexurik gabe. Elementu honek entzumena ordezkatzen duela irizten dio argazkilariak, baina bereizketa egiten du: «Lurretik entzuten duenak, bere sustraiek diotena baino ez du entzungo. Itsasotik entzuteko gai denak, ordea, enpatia sentitzen du».\nItsasbazterrean uraren joan-etorriek marrazten dituzten zuhaitzak fotografiatu eta zer dioten «entzutea» maite du zarauztarrak, izan ere, «sustraiek, lurrari lotzeaz gain, gatz mineralak eta ura ematen dizkigute. Itsasotik elikatzen gaituzte». Hirugarren zentzua, sentipenei dagokiona, larruazalean kokatzen da eta bere ikurra sua da. «Lurretik sentitzeak gerrara garamatza, baina itsasotik sentitzen hasten garenean ikasten dugu, azalen koloreak ez direla zuria eta beltza, itsas hareetako kolore anitzetakoak baizik».\nJarrerei dagokienez, bi eskuren zeinuarekin irudikatzen du lurra, zeren «eskuek, norgehiagoka adieraz dezakete, baina baita partekatzea ere». Eta honako hausnarketa egiten du: «Lehiatzen bazara gainerakoengandik bereiziko zara; elkar banatzen duenak ordea, beti irabazten du».\n«Ura, maitasuna da», dio Azkuek, eta bihotz batekin azaltzen du, baina zehaztu nahi du: «Amodioa ez da konkistatu beharreko lur zati bat. Itsasotik maitatzea, alde egin nahi duenari joaten uztea da. Loturak gainditzen ikasten dugun egunean, topatuko ditugu itsasoko altxor ezkutuak».\nLurretik itsasora. Itsasotik mundura. Hastapenetan, lurretik itsasora ateratzen zituen argazkiak, batez ere olatu gainean zihoazen surflarienak. Beranduago, argazkiak itsasotik ateratzeari ekin zion, baina «lurreko perspektiban» jarraitzen zuen: «Ohiko balioen arabera jarduten nuen surflariak erretratatzen eta argazkietako protagonistengan ere balio horiek goratzen nituen, urguilua, fama eta abar». Norbait besteekin lotzen duen ezaugarria baino, besteengandik bereizten duena nabarmentzen zuen argazkilariak, justu kontrakoa egin behar zuela ohartu zen arte: «Gizakion egituran, gure izatean, %70 berdina da. Soilik, %30 da desberdina. Beraz, bestea desberdintzat hartzea tontakeria da, antzekotasun gehiago baititugu desberdintasunak baino».\nSurflariei argazkiak ateratzen aspertuta, zerbait gehiago bilatzen zuen, eta hurrengo urratsa, protagonismoa olatuari ematea izan zen. Aldaketa berebizikoa izan zela aitortzen du: «Uretan ezin nuen behatxulotik begiratu, beraz etxean ateratako argazkiak ikusten nituenean sekulako desengainua hartzen nuen, momentua (argiak, soinua eta uneko testuingurua) behar bezala harrapatzea lortu ez nuelako».\nGarai hartan, argazkigintza ogibide zuen Azkuek eta bere argazkiek sekulako arrakasta izan arren, oraindik zerbait falta zela sentitzen zuen, jada itsasoan zen arren, lurreko begiradarekin jarraitzen baitzuen, baina jakin-min horrek gehiago sakontzera bultzatu zuen. Orduan hasi zen gauzak itsasotik begiratzen. Une erabakigarria izan zen, «kontzientzia galtzera» zihoan momentuan gertatu baitzen. Itsasotik itsasorako norabidean sakonduz ordea, lurrerantz ere begiratzen zuen, baina jada beste betaurreko batzuekin, eta itsasoak bakarrik ez, bere argazkietan lurrak ere azaldu behar zuela jabetu zen, «lurra ez baita, itsasorik gabe».\nSekretua: «ur». Egun hondartzaren ekialdean egiten ditu argazkiak Azkuek, Zarauzko eremu lasaienean. Han aurkikuntza liluragarriak egin zituen. «Putzu-zuloak behatu nituen, itsasoko zuhaitzak urertzean, eta beti muturren aurrean izan nuena ikusteko gai ez nintzela izan konturatu nintzen». Albaola Itsas Kultur museoan, berriz, Kanadan agertutako txalupa batek ordura arte ikasitako historia alda dezakeela ikasi eta «ur» hitzak duen indarraz jabetu zen: «Guztia gezur handi bat» dela adierazten du eta hitz joko bat eginaz, zera gaineratzen du «‘gez-ur’ hitzak, ‘gatzik gabeko ur’ esan nahi du».\nAzkuek ez du jakintsu itxura eman nahi. Ez da filologoa eta inoiz ez duela irakurzaletasunik izan onartzen du, baina «ur» hitzak zer-nolako garrantzia duen adierazteko adibide andana bildu ditu. «‘Kultur’ hitza nondik datorren ikusten badugu, hitz hau hizkuntza desberdinetan begiratu, eta behin eta berriz ‘ur’ hizkiak errepikatzen direla ikusiko dugu, baita antzinako hizkuntzetan ere, adibidez maorieraz. Eta euskaran, zeresanik ez».\nBalantzaren beste aldean «lurreko hizkuntzak» duen izaera kaskarra jartzen du eta «nire» izenordainak hainbesteko pisua duen hizkuntza batek oinarrian maitasun gutxi erakusten duela irizten dio, «zeren jabetza zentzua adierazten du, ez da partekatzen».\n«Urtopia»: Itsaso-bihotzetik begirada. Azkueren ustez, «Lur planeta esaten da, baina ur planeta esan beharko litzateke», eta zera gehitzen du, «orain arteko bidea lurretik egin dugu, alegia buruarekin, bihotza alde batera utzita. Ordea, lurrak ura badu, bizirik dago. Gauza bera gertatzen da buruarekin, bihotzarekin bat badator funtzionatzen du». Buruaren eta bihotzaren arteko dikotomia, lurrarekin eta itsasoarekin adierazten ditu argazkilariak, baina oso kritiko agertzen da Mendebaldeko ikuspegi arrazionalistarekin: «Bihotzak gauza bat esaten digu eta burua daukagu bide egokiena hautatzeko. Gauzak ondo egiteko buruarekin pentsatu behar omen da, badirudi emozioekin pentsatzea oker bat dela, baina zer da gauzak ondo egitea? Beste guztien gainetik ‘lur zati bat’ irabaztea?». Zarauztarrak ez du arrazionaltasuna gutxietsi nahi, baina sentimenduen aldeko apustua egiten du: «Lurrak ura duenean emankorra den bezala, arrazionaltasuna ere onuragarria izan daiteke bihotzak laguntzen badu».\nGorputz atalez mintzo denean, zehaztu nahi du, «ez da metafora soil bat, ez da mundua hobetzeko proposamen arrunt bat, gorputza sendatzeko ere balio du». Zentzu horretan, osasunak pisu handia du bere proposamenean eta «itsasotik begira» gaitz asko senda daitezkeen uste irmoa du.\nItsasoak sendatzeko gaitasuna izan arren, Azkueren irudiz, «aurreko belaunaldiek utzitako arrasto mingarriak ere hor daude, kai-muturrak bezala, geldirik, eta orduantxe etortzen dira eritasunak, mugitzen ez den ura usteldu egiten baita». Gauza bera gertatzen da mugitzen ez den bihotz batekin; «bihotzak ez du minbizirik, baina minbiziak sortzen ditu».\nArlo honetan alderaketa egiterako orduan gizonak lurrarekin lotzen ditu, «gizasemeak bihotzetik gaixotzen dira», eta aldiz, emakumeak itsasoarekin, «hezurretako arazoak izaten dituzte (‘ez -ur’)», horregatik, bere aburuz, «Ama-ur» esan beharko litzateke. Abesti ezagun batek dioen moduan «itsasoa gara», eta Azkuek eransten du, «horregatik negar egiten dugunean isurtzen ditugun malkoak, gaziak dira». Bizi eremuan, harremanetan, osasunean, eta batez ere mundua begiratzeko moduan, «urtopia» proposatzen du zarauztarrak eta gizakiok gauzak ulertzeko behar ditugun konparaketak hitzez lagundutako argazkiekin erakusten dizkigu, irudiak irakurtzen jakingo dugulakoan.\nTodo sobre PABLO AZKUEREN ur PLANETA\n«Ahora sabemos el camino de espinas que tenemos delante, pero seguimos. Esto es muy importante»


Psikoterapia online - Donostiatik Gipuzkoa Euskal Herria\nGaur egun, teknologia berriek aukera ematen digute psikoterapia saioak Internet bidez modu fidagarri eta seguruan eskaintzeko, betiere deontologia kodea betetzen dela bermatuta.\nOnline psikoterapia biztanleen profil jakin batzuetarako dago pentsatuta:\nMugitzeko zailtasunak dituzten pertsonak.\nIrisgarritasun gutxiko lekuetan bizi diren pertsonak.\nMaiz bidaiatzen duten pertsonak.\nAtzerrian bizi diren pertsonak.\nGuretzat oso garrantzitsua da gure pazienteei bermerik handienak eskaintzea terapia egiteko bide berri honetan. Hori dela eta, gardentasun osoz erakusten dizkiegu jarraitzen ditugun politikak eta prozesuak, eta gomendio teknikoak eta teknologikoak ere eskaintzen dizkiegu. Hala, gure ustez komenigarria da atal horiek arretaz irakurtzea zerbitzua kontratatu aurretik.\nZure eskura jarri ditugu gure online psikoterapia zerbitzua gidatzen duten printzipio eta arau etikoak. Haiek ikusteko, sakatu HEMEN.\ne-TERAPIA SAIOA: BIDEOKONFERENTZIA\nE-terapia saioek 45 minutu irauten dute, eta bideokonferentzia bidez egiten dira.\nE-terapia saioak hasi baino lehen, aurrez aurreko bi saio egitea gomendatzen dugu, nahiz eta ez dugun eragozpenik jartzen kasu jakin batzuetan terapia % 100 Internet bidezkoa izateko. Jarri gurekin harremanetan eta azaldu zure kasua.\nBideokonferentzia bidezko e-terapiako saio bat kontratatzeak aukera ematen du lehenengo bisitaren ondoren terapeutarekin posta elektronikoaren bidez harremanetan jartzeko, gure zalantzak argi ditzan.\nGure zentroko bideokonferentzia bidezko online psikoterapia saio baten ohiko prozedura zein den jakiteko, sakatu HEMEN.\nGure online psikoterapia zerbitzua berme eta kalitate osoz eskaintzeko gomendio tekniko eta teknologiko batzuk egingo dizkizugu. Gomendio horien helburua saioetan zehar teknologiarekin loturiko arazo teknikoak saihestea da; adibidez, arazo informatikoak, Interneteko konexioarekin eta banda zabalerarekin loturikoak, ikusteko edo entzuteko arazoak, eta abar. Haiek ikusteko, sakatu HEMEN.\nEz fidatu konfidentzialtasuna bermatu gabe eta aldez aurretik zentroaren politikak eta prozedurak azaldu gabe psikoterapiako online zerbitzuak eskaintzen dituzten psikologia zentroez.\nGure profesionaletako baten iritzi terapeutikoa jaso nahi baduzu e-postaz, zerbitzu hau kontratatzeko aukera ere baduzu.\nEmail terapeutikoaren zerbitzuak aukera emango dizu izan dezakezun edozer zalantza edo kezka terapeutikori buruzko mezu elektronikoak trukatzeko gure terapeuta batekin.\nZerbitzua erabat konfidentziala dela bermatzeko, eta indarreko legedia eta deontologia kodea betetzeko, zerbitzua mezu elektroniko enkriptatuen bidez egin behar da, kriptografia erabilita. Jarri gurekin harremanetan zerbitzu hori kontratatu nahi baduzu, eta mezuak idazteko moduari buruzko jarraibide erraz batzuk bidaliko dizkizugu.\nEz zaitez fidatu e-posta trukean kriptografia bidezko konfidentzialtasuna bermatu gabe orientazio terapeutikoa eskaintzen duen edozer psikologiako zentroz.\nOnline Psikoterapia Institutuak Instituto de PsicoTerapia Online gainbegiratu eta balioztatu egin ditu CEPSICLÍNICAk eskainitako online psikoterapiako zerbitzuak, politikak eta prozedurak.\nPRINTZIPIO ETA ARAU ETIKOAK\nNOLAKOA DA e-BISITA BAT?\nPresentzia Interneten Psikoterapia online\nCENTRO PSICOLOGÍA CLÍNICA. Helduentzako psikologoa · Haurrentzako psikologoa\nCENTRO PSICOLOGÍA CLÍNICA · Helduen psikologoa Donostian · haurren psikologoa Donostian · DONOSTIA - GIPUZKOA Psikoterapia online · Donostiatik Gipuzkoa Euskal Herria


Bisitaldi gidatua Urretako zabor-bilketa pneumatikoaren zentralera\nBilketa-sarearen hedapena amaituta buzoi barriak erantsi dira Zabalean. Hor dala eta, Galdakaoko udalak bisitaldi gidatua antolatu dau martiaren 28an, 19:00etan, Urretako hiri-hondakinen bilketa-sistema pneumatikoaren zentrala ikusteko, sistemaren funtionamentua "in situ" azaltzeko eta, bide batez, egoki erabiltzea kontzientziatzeko.\nBisitaldi gidatu hau jente guztiarentzat zabalik dago, hogei personarentzat, aurretik egin diranean lez. Gura dauenak e-mail bat bialdu behar dau ondoko helbidera: esan@galdakao.net, izen-abizenak eta telefonoa adierazoz.\nBisitaldi hau dator Galdakaoko udalak, bilketa-sarearen hedapena dala eta, martxan jarritako informazio-kanpainaren osagarri gisa. Bertan informazio-liburuxka banatu da sistema erabiltzeko gomendioak azalduz.


Bidaiarien sarrerak %7 gehitu dira 2003ko urrian\nESTABLEZIMENDU TURISTIKO HARTZAILEEN INKESTA (ETHI) 2003KO URRIA\nGaualdiak %6 gehitu dira hil berean.\nEuskal AEko hostalaritza-establezimenduetan, 144.698 bidaiari-sarrera erregistratu dira 2003ko urrian, Eustatek landutako datuen arabera. Zifra horiek erakusten dute %7ko gehitzea gertatu dela aurreko urteko hil beraren aldean, hau da, 11.000 sarrera gehiago izan direla. Hiru herrialdeetan izan dute bidaiarien sarrerek bilakaera positiboa: Gipuzkoan %8, Araban %7 eta Bizkaian %4 igo dira.\nEstatuko bidaiarien sarrerak %10 gehitu dira Euskal AE osoan. Atzerriko bidaiarien sarrerak, aldiz, %1 urritu dira. Estatutik datozen bidaiarien kopurua igo egin da hiru herrialdeetan: Araban %12, Gipuzkoan %15 eta Bizkaian %4. Atzerritarrek joera desberdinak izan dituzte hiru lurraldeetan: gehitu egin dira Bizkaian (%5) eta urritu egin dira Gipuzkoan (%-3) eta Araban (%-9).\nEstatutik datozen bidaiarien artean, gehitu egin dira erkidego guztietatik datozenak, Kanarietatik eta Kantabriatik datozenak izan ezik. Kopuruari dagokionez, kolektiborik handienak Madrildik eta Kataluniatik etorritakoak izan dira. Atzerriko bidaiarien artean, apur bat gehitu dira Frantziatik, Erresuma Batutik, Italiatik eta Belgikatik datozenak, eta urritu Alemaniatik, Portugaldik, Iberoamerikatik eta AEB-Kanadetatik etorritakoak.\n2003ko urrian erregistraturiko gaualdiak 280.727 dira, hau da, iazko urriaren aldean %6ko gehikuntza eta 17.000 gaualdi gehiago. Gaualdiek urte arteko bilakaera desberdina izan dute hiru lurraldeetan: %30eko igoera handia izan dute Araban eta %11koa Gipuzkoan, baina %6 urritu dira Bizkaian.\nBidaiarien batez besteko egonaldiak ez du ia alderik izan Euskal AE osotara hartuta, hau da, bidaiariko 1,94 egunean mantendu da, baina joera desberdinekin lurraldekako banaketan: nabarmen hobetu da Araban (%22) eta iazko 1,67 egunetik aurtengo urriko 2,03 egunera pasa da; Gipuzkoan (%2) apur bat hobetu da, eta Bizkaian, berriz, aurreko 2,15 egunetik egungo 1,94 egunera murriztu da.\nPlazen betetze-maila, azkenik, %3 beheratu da, Bizkaian izandako jaitsierak eraginda (%-18), Araban eta Gipuzkoan gehikuntza nabarmenak izan baitituzte, %14 eta %8koak, hurrenez hurren.\nNekazalturismoa: Gehitu egin dira bidaiarien sarrerak (%12) eta gaualdiak (%8).\nEuskal AEko nekazalturismoko establezimenduetan, 6.822 bidaiari-sarrera zenbatu dira joan den urrian, aurreko urteko hil berean baino %12 gehiago: %37 ugaritu dira Araban eta %24 Gipuzkoan, baina Bizkaian %9 urritu dira. Estatuko bisitariak %17 gehitu dira eta atzerrikoak %18 urritu. Urritze horrek hiru herrialdeetan eragin du.\nEuskal AEko nekazalturismoko establezimenduetan egindako gaualdiak 13.997 izan dira urrian, 2002ko hil berean baino %8 gehiago. Urte arteko hazkunde-tasa positiboak izan dira Araban (%29) eta Gipuzkoan (%15), baina negatiboa Bizkaian (%-7).\nBatez besteko egonaldia, bidaiariko, ehuneko lau puntu laburtu da Euskal AE osoan, 2002ko urriarekin alderatuta. Orain dela urtebeteko 2,14 egunetik aurtengo 2,05 egunera pasa da eta Araban eta Gipuzkoan eragin du.\nPlazen betetze-maila %6 jaitsi da, indizeak Bizkaian izandako jaitsierak (%-21) eraginda. Hala ere, plazakako betetze-maila %5 hobetu da Araban eta Gipuzkoan.


DARABILBO: Ekaineko agendan, kontuan hartzeko 3 ekitaldi\nEkaineko agendan, kontuan hartzeko 3 ekitaldi\nEkaineko agendan, kontuan hartzeko hiru ekitaldi azpimarratu nahi ditugu Darabilbotik. Batetik, sano interesgarriak direlako-, eta bestetik ekainaren hasi-hasieran jazoko direlako eta, beraz, denbora gutxi izango duzue izena emateko.\nBuru- mapak eta pentsamendu erradiala da lehenengoa. Izen korapilatsua duela eman arren, ez pentsa, erosketak egiterakoan ezer ez ahazteko, bertsoetako errimak ikasteko edo klase bat prestatzeko; ideiekin lan egin behar dugun edozein alorretarako dira baliagarriak buru-mapak. Modu jostagarrian ikasiko dugu buru-mapak egiten. Badakizue, ekainaren 2an, Kalderapeko kultugunean (Perro 1), 10:30etik 12:00etara.\nBestetik, badakizue Bilboko zenbat kalek duten emakume izena? Emakume Emakumeak eta Bilbo ibilbidea bizikletaz, ekainak 7, 18:45ean, Ametzola parketik abiatuta (tren geltoki parean). Egunak luzeagoak dira jada eta atsegina da Bilbotik ibiltzea.\nhorien historia ezagutzen duzue? Gutxi dira eta merezi du. Biziz Biziren esku jakingo dugu hori eta gehiago, bizikletaz gainera.\nAmaitzeko, baina horrek ez du esan nahi beste gehiago ez dagoenik, Otxarkoagako jaiak eta bertako euskararen eguna aitzakia hartuta, Nordic Walking tailerra egingo dugu. Auzoko jaiak, euskara eta kirola uztartu, erakargarria, ezta? Baita amaitzeko mokadutxoa ere. Nordic Walking tailerra, ekainak 9, 19:30etik aurrera, Ugarte plaza (Otxarkoaga).\nEgilea: DARABILBO ordua: 20:35


Euskarazko antzerki taldeko kide - Ahotsak.eus\nEuskarazko antzerki taldeko kide\nEuskarazko antzerki taldeko kide
Antzerkian hasi zen, euskaraz kulturalki egin zitekeen gauza bakarretakoa zen eta. Ez ziren bereziki antzerkizaleak, euskararen egarri zeuden. Talde bat eratu zen Iñaki Behobide zuzendari zela.
\nHizlaria(k): Goenaga Barrena, Xabier\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan DON-094-020 kodeko bideoa nahi duzula aipatzea: ahotsak@ahotsak.eus\nAntzerkian hasi zen, euskaraz kulturalki egin zitekeen gauza bakarretakoa zen eta. Ez ziren bereziki antzerkizaleak, euskararen egarri zeuden. Talde bat eratu zen Iñaki Behobide zuzendari zela.\nData: 2010(e)ko martxoaren 17a\nGaia(k): Aisia » Kultura » Antzerkia\n- Denbora librian antzerkia ere...\n- Nolatan hasi ziñan?\n- Nola hasi giñan? Ba ordun denok egiten genun bezela. Oso antzerkizalek ez giñan izango, baiño euskeraz egiteko zegon aukera bakarrenetako bat, ba... zan. Gaiñea, ordun, euskeraren alde-edo zerbait egin nahi bazenun, ta euskeraz zan libre egin zenezakeen gauza bakarra kulturalki edo; politikoki ezer ez edo oso ezkutuan. Eta, bueno, ba, hoi zan. Hua zan… Eta ez gu bakarrik, antzerkiya egiten genunok. Ikustera zihoazt... ikusle guztik ere berdin. Haidi´re antzerki… bueno, ordu pare bat ondo pasa edo... Baiñon ordun bazegon egarri bat euskaldun guztik gutxi gorabehera ni bezela: etxian-ta euskeraz iten zuten, kanpuan ezer ez. Baldin bazuten lagun arte... ingurukoekin euskeraz egingo zun, baiño bestela ez zegoen aukerarik. Ta, ordun, bai guk, osea, antzezleek, eta bai ikusleek... ikusleak… ba, euskeraz zalako joaten giñan. Esan nahi det, hori berbera erderaz edo frantsesez-edo izango balitz, ez giñake joango. E? Hoi da…\n- Bai, bai. Eta zu nolatan hasi ziñan? Norbaiten bitartez ala…?\n- Baaai, ordun talde bat antolatu zen, Iñaki Beobide zuzendari zela. Ta inguru hortan, bueno, ba, euskaldun batzuk hasi giñan ta... lan asko in genun, e. Bueno, asko... Bai, lan asko, bai, bai, bai. Ordun Donostiyan egiten zan bakarra zan uste det San Sebastianetan edo Santo Tomasetan e…. aiuntamentuak bazun, udalak bazun “Escuela de arte y declamación” deitzen zioten… esaten ziotena. Bueno, euskerazko klasiak ematen zituzten leku bakarra uste det. Garai hartan leku bakarra. Eta hoiek antolatzen zuten… ordun Maria Dolores Agirre zan horko zuzendari ta antolatzen zun… hori. Ordun, gu hasi giñan, bueno, beste giro bat ematen, bueno, gaztiek hua aldatu nahian ta berritu ta… Aldatu genun, ordun... nahiko aldatu genun… o aldatu ez genun aldatu, baiño hasi giñan antzeztu beharrian beti hemen zueden obra eskax, eskax haiek –eskax numeron ta kalitaten eta– itzulpenak egiten. Ta, ordun, ba, mundu guztiyan [aitzen dian] ba, orduan Ibsen ta Ionescu ta, bueno, horrelako... E? Tennessee Williams ta… Bua, hoi, euskeraz hoi egitia zan… puf! Eta borroka betiko... bueno… borroka politikoa-ta hor zeuden, ez?\nEgilea(k): Pau Cabanillas Victoria (Lizardi Institutua)\nInguruko herrietako antzerki taldeak\n'Intxixu' antzerki-taldeko kide\nEgoera politikoa. Bergarako ikastola\nSantutxuko maskarada, herriko eragileak elkartzeko aukera\nDrama eta komedia\n6 antzezlanekin eta 12 bertsiorekin batera\nZinema eta titiriteroak\nLierni Fresneda eta Txema García\nMertxeren bi anaia antzerki-taldean\nAmaren ordez, bera antzerkian


Kelloggek sortutako zereal marka ezagunaren kaxa bat, 1950eko hamarkadakoa.\nMichigan (AEB), 1888. Battle Creek-eko Sendategiko zuzendari John Harvey Kelloggek Auto-abusuaren eta horren ondorioen aurkako tratamenduak, zahar eta gazteentzako datu argiak lana kaleratu zuen. Kellogg masturbazioaren aurkako ekintzaile sutsua zen. Gizakiaren gaitzik larrienetakoa zen harentzat: “Izurriek, gerrak, baztangak nahiz antzeko gaixotasunek ez dute onanismoak adinako emaitza tamalgarririk eragin gizakiengan. (...) Uteroko minbizia, gernu aparatuko gaixotasunak, inpotentzia, zorotasuna eta ahultasun mental zein fisikoa eragiten ditu”. Tratamenduak ez bazituen ospitaleko gaixoak sendatzen, medikuak garbi zeukan zergatik: eri ezkutuan masturbatzen zen.\nBaina masturbatzearen efektu txar guztiak saihesteko irtenbideak ere proposatu zituen liburuan. Mutiko txikientzat erremediorik eraginkorrena erdaintzea zen, batez ere ebakuntza anestesiarik gabe egiten bazen; zenbat eta oinaze handiagoa, orduan eta gogo gutxiago izango zuten bekatuari emateko. Neskatoentzat “sendabidea” are zuzenagoa zen: klitoriaren fenol aratz bidezko ablazio kimikoa.\nZorionez, garaiko gizarte estatubatuar puritanoarentzat ere muturrekoegiak ziren Kelloggen neurriak, eta ez zuten aplikazio praktikorik izan. Baina sendagileak ez zuen amore eman onanismoaren aurkako gurutzadan, eta zeharkako bidea topatu zuen gizon-emakumeen irrits kaltegarria apaltzeko: dieta.\n“Txerrikiz, ogiz eta pastel gozoz elikatzen den, tea edaten duen eta tabakoa erretzen duen pertsonarentzat errazagoa da hegan egitea pentsamendu garbiak izatea baino”, zioen. Estatubatuarren dietak lizunkeria sustatzen zuela uste zuen, eta dieta garbiago batek bekatuak ere garbi zitzakeela. Hala, herrikideen elikadura ohiturak aldatzea erabaki zuen, baita goiz goizetik, gosaritik bertatik hasita, lortu ere. 1897an zereal integral deshidratatuak ekoizten eta merkaturatzen hasi zen. Eta 1906an zerealen inperio erraldoiaren lehen harria ipini zuen: Corn Flake Company sortu zuen. Gaur, eguneko 5,5 milioi pakete Corn Flakes kontsumitzen dira munduan. Baina masturbazioaren ondorioei buruzko Kelloggen teoriek inolako oinarri zientifikorik ez dituela enpirikoki frogatzen jarraitu du gizadiak.


Arroparen eta ehungintzaren historia - Wikipedia, entziklopedia askea.\nArroparen eta ehungintzaren historia\nArroparen eta ehungintzaren historiaren ikerketak ehun eta bestelako materialek historian zehar izan duten erabilgarritasuna jarraitzen du. Aldi berean, ikerketa honek teknologiak ehungintzan izan duen garapena eta garrantzia ikertzen ditu. Arroparen erabilera gizakiak soilik duten ezaugarri soziala da. Ezin daiteke ziurtatu noiz hasi ziren gizakiak arropak eramaten, baina antropologoak diotenez animalien azalak zein landaredia erabiliak ziren hotzaz, euriaz, beroaz eta abarrez babesteko; bereziki klima berrietara egokitzeko. Bai arropa zein ehuna garrantzitsuak izan dira gizakiaren historian. Material eta gizarte desberdinen isla dira. Hortaz gain, azken hamarkadetan bizi izandako teknologiaren aurrerapenen adierazgarri dira. Gaur egun, arroparen esanahi soziala gizarte bakoitzaren kulturaren erreflexu da.\nEhunak fibra ehunduak dira, haria bihurtzen direnak eta ondorioz korapilatu, ehun edo josi egiten direnak oihalak egin ahal izateko. Hauek, Harri Aldian agertu ziren Ekialde Ertainean. Antzinatik gaur egunera, ehungintzaren produkzioaren inguruko metodoak garapen konstante bat jasaten joan dira, eta aldi berean ehunen eskuragarritasunak hainbat eragin izan zituen jendeak euren jabetzak nola eraman jakiteko, zer arropa jantzi edo beraien inguruak nola apaintzen jakiteko.\nEhungintzan eta jantzigintzan ikasketarako jarduten duten iturriek arkeologiari esker lortutako materialak edukitzen jarraitzen dute, Ehunaren irudikapena eta honen produkzio prozesua artearen arloan, eta produkzioaren, eskuratze prozesuaren, erabiltzearen eta inguruan jarduten duten agiriak. Ehungintzaren historiaren ikasketa, bereziki hasierako garaietan, material kulturaren parte dira.\nMultimedia: History of clothing\nAzken aldaketa 2 maiatza 2020(e)an, 16:45(e)tan


HEZKIDETZAN ESKU HARTZEN talde-bloga: EMAKUMEAK GIZARTEAN BETI EGON\nOrain arte emakumeen presentzia eta indarra gizartearen hainbat esparrutan egon arren patriarkatuaren mekanismoek ezkutatu izan ohi dute. Historian zehar famili eta gizarteei lagundu dion emakumeen lanaren garrantzia ukaezina da eta ukaezina ere ekonomian izan zuen eragina: ume, gaizto eta agureen zaintza, etxeko lana, landa lanak, lantegiko lanak …. Gogoratu nahi ditut baserritar, gailetera eta zirgeren lana.\nIzatekotan, emakumeen autoritatea, boterea eta protagonismoa etxe barruan zeukaten baina, legedia aurrean, botere guztia gizonak zuen.\nMundu osoan abiadura handi edo mantsoagoarekin, aurreko azken bi mendearen garrantzi handiko lorpenari esker, hau da, hezkuntza jasotzeko aukerari esker emakumeek lortzen ari dira beste ezagutzak, nor bere buruaren jabe sentitzen dira, norberaren irudia aldatzen ari da eta emakumearen paradigma berria eraikuntzen ari da. Hori dela eta androzentrismo eta sexismoaren alderdiak kuestionatzen eta ukatzen dira: erreferenteak, mendekotasuna, hierarkizazioa, ezagutzen jabetza… . Oraindik gizarte bezala erronka dugu: gizon berrien paradigma eraikitzea emakume eta gizonen artean.\nAntzinatik, emakumeen ezagutzaren jabetza kentzea guztion kalterako izan da, nahiz eta askotan kentze hori lapurreta suertatu izan: beste garai baten belar inguruan asko zekien emakumea sorgina zen, gizona sendagilea; gure gizartean, besteei janari goxoak prestatzen dituen emakumea sukaldaria da, gizona “chef” eta ospe handikoa. Ados nago Ana Sanchez Bello,2000 ikerketarekin non zientzia androzentrikoa dela esaten duenean. Irakurgaian aipatzen diren emakume zientzialariak aparte nik neuk Madame de Châtelet , Martha Coston, Henrietta Swan, Hedwig Kohn, Katherine Burr, Yvette Cauchois, Maria Goppert, Marie Luise Spaeth, Martha Jane Berghin, Jean Macpherson eta Jocelyn Bell ere aipatuko nituzke. Amaitzear dagoen 2015. Urte hau, argiaren urtea da eta horren inguruan ikertu diren emakume asko oroitzeko eta goraipatzeko hainbat ekitaldi eta erakustaldi egin dira: Las mujeres que iluminaron el progreso con ciencia, Exposición en honor a las investigadoras de la luz.\nEmakumen ikusezintasuna, haien ezagutzaren jabetzaren apropiazioa eta genero estereotipoen errepikapena astean egin dudan azterketaren datuak aztertu eta gero nabaria izan da niretzat: aztertu ditudan liburuen idazle gehienak gizonak dira eta emakumeak idazle-kide baina bigarren postuan daude, ditugun kartelak -guk egindakoak edo erakundetatik jasotakoak- generoaren estereotipoak errepikatzen dituzte eta zientzia testu liburuetan emakumeen aportazio minimoaren agerpena. Hau guztia kontuan izanda erronka nagusiak ditugu gizarte bezala oraindik eta ikastetxeetan lan egiten hasteko aproposak izan daitezke:\nEmakumeen presentzia historian zehar ezagutarazi eta goraipatu: historiaren irakurketa berria egin.\nEmakumeen lanak ikustaraztea eta gizarterako duen balorea eman inportatu gabe zer motatako edo non den (gaizto baten zaintza, zubi bat eraiki, eleberri bat idatzi, teoria bat gauzatu… )\nEmakumeen jakinduria guztiei zabaltzea\nIDAZLEA: Lourdes Diez\nETIKETAK #Lourdes, Emakumeak protagonista


Bidaiarien garraioa ere zainduko dute\nErtzaintzak eta udaltzaingoek kontrolak egingo dituzte Maiatzaren 1eko zubian joan-etorriak eragozteko\nErtzaintzak eta udaltzaingoek zaintza-kontrolak egingo dituzte Maiatzaren 1eko zubian, konfinamendu-neurriak betetzen direla ziurtatzeko. Kontrol horiek gauez eta gauez egingo dituzte, asteburuan Euskadiko eta Euskaditik kanpoko bigarren etxebizitzetara joatea eragozteko. Bidaiarien garraioa, autobus eta tren geltokiak, ere zainduko dituzte. Dispositiboek irteera ez ezik itzulerako ordutegiak eta ibilbideak ere kontrolatuko dituzte.\nErtzaintzaren eta udaltzaingoen dispositiboen helburua da egungo alarma-egoeraren ondorio diren jarduera eta mugimendu murrizketak ziurtatzea, debekatuta baitaude oporretako eta aisialdiko irteerak eta konfinamendua ohiko etxebizitzan bete behar baita.\nHorretarako, patruilek frogaketak egingo dituzte debeku horiek betetzen direla ziurtatzeko. Kontrolak eta zaintza-lanak errepidean nahiz garraio kolektiboaren geltokietan egingo dituzte. Bidaiatzen duten pertsonei desplazamenduaren arrazoiak argitasun osoz eta egiaztatzeko moduan justifikatzeko azalpena eskatu ahal izango zaie.\nKonfinamendu-neurriak ez betetzeak zigorra ekar dezake, Herritarren Segurtasunerako Legearen arabera, eta arau-hauste arinen kasuan isuna 600 eurora artekoa izango da eta kasu larrietan hortik gorakoa.\n* Errepideko gaueko kontrol baten bideoa esteka honetan:


Otsailetik desagertuta zegoen Txetxu Ezkerra abokatuaren gorpua aurkitu dute | Euskal Herria | Berria.info\nAstelehena, 2013ko maiatzak 20 - 11:12\nOtsailetik desagertuta zegoen Txetxu Ezkerra abokatuaren gorpua aurkitu dute\nHaren anaietako batek aitortu du berak hil zuela, lur sail bat erosteko kontratua sinatzeko geratu zirenean liskarra izan ondoren. Espainian topatu dute hilotza, Burgosen.\nBerria.info 2012-05-17 - 17:56:52\nTxetxu Ezkerra otsailean desagertutako Mungiako (Bizkaia) abokatuaren gorpua topatu dute bart Burgosen (Espainia), haitzulo batean.\nGertaerarekin harremana zutelakoan atxilotuta zeuden haren bi anaietako batek atzo aitortu egin zuen bera dela hilketaren egilea, eta gorpua non ezkutatu zuen azaldu zion Guardia Zibilari. Getxoko epaitegian deklaratu zuen, atzo.\nHark adierazi zuenez, bere anaia desagertu zen egunean harekin bazkaldu zuen, lur sail bat erosteko kontratua sinatzeko. Eztabaida izan zuten. Liskarrean ari zirela abokatua lurrera erori zela azaldu zuen, eta buruan kolpea jaso zuela. Horren ondotik ere anaia jotzen jarraitu zuela aitortu zuen.\nOndoren, gorpua zaku batzuekin ezkutatu zuen. Haren arabera, beste anaiak gorpua utzita zegoen etxe batera eramaten eta abokatuaren ibilgailua erretzen lagundu zion; hala ere, argitu du hark ez duela hilketarekin zerikusirik.


OME-K CIE-11 BERRIA AURKEZTEN DU - Kodiklinik\nOME-k gaixotasunen bere nazioarteko sailkapen berria aurkeztu du, CIE-11; 2022ko urtarrilaren 1ean indarrean sartuko dena.\nEdizio berri hau hornitzaileak eta osasun-profesionalak aldaketetara ohitzen joan daitezen argitaratu da, hortaz 2019ko maiatzean aurkeztuko da Osasunaren Munduko Batzarraren aurrean estatu kideen hartze formalerako, indarrean sartzeko data 2022ko urtarrilaren 1ean ezarrita egonez.\nSistema berriak aurreko sailkapenei dagokienez hobekuntza batzuk ditu. OME-ren iragarpenaren arabera sistema, lehen aldiz, guztiz elektronikoa da eta ingurune adiskidetsuagoa du erabiltzaileentzat.\nHalaber, lehen aldiz OME-k mundu guztiko osasun profesionalen proposamenak sartu ditu sailkapenean, zeinak lankidetza bileretan parte hartu duten eta 10.000 ideia baino gehiago bidali dituzten.\nOME-ren arabera, sailkapen berri honen helburua azken urteetan zehar medikuntzan produzitutako aurrerapenetara moldatzea da -CIE-10 1992an aurkeztu zen-. Adibidez, mikrobioen aurkako erresistentziei buruzko kodeak lerrokatu dira Mikrobioen Aurkako Erresistentziaren Zainketako Sistema Osoarekin (GLASS, ingelesezko bere siglengatik), eta aurkako ekitaldiei buruzko datuak jasotzeko kode espezifikoak ditu.\nHalaber, kapitulu berriak sartu dira, medikuntza tradizionaleko tratamenduak sartzen dituztenak eta tipo sexualaren gorabeherenak bezalakoak. Bertsio honek dituen aldaketen artean, eta arreta mediatikoaren arrazoi izan direnak, transexualismoa portaera sexualeko atalean sartzearekin zerikusia dute eta beraz, bere ezabapenarekin buru-nahaste edo genero identitetearen desordena bezala.\nBideo-jokoek eragindako gorabehera (“Gaming disorder”) ere gehitu dute, joko digitaletako edo bideo jokoetako erabilerari dagokiona, Interneteko konexio bitartez edo hura gabe; portaera mendetasun sortzaile diren gorabeheretako epigrafe barruan.\nProfesional askok irizten dute diagnostiko formalaz hitz egitea goiztiarra dela, eta bere erabilerak ondorio kaltegarri batzuk izan ditzakeela maila mediko, zientifiko, sozial, osasun publiko eta giza eskubideetan. Adibidez, positibo faltsu asko eman daitezkeela baieztatzen dute, edo etorkizuneko ikerketen objetibotasunari eragin diezaiokeela, baieztapen izaera beraietan eraginez. CIE-11ren behin betiko bertsioa urte honetako maiatzean izango da eta OME-ren aditu taldearen azken erabakia ikusiko da.\nEra berean, susbstantziarik gabeko mendetasunak -ludopatia bezala- mendetasun sortzaile gorabeherako atalean sartu dira.\nBuruko eta Jokabidearen Gorabehera gaineko Kapituluaren berrikusteari dagokionez, berritasun ugari gehitzen dira, horien artean eskizofrenia eta beste gorabehera psikotiko batzuen sailkapeneko aldaketak nabarmenduz. Zatiketa azpimota desberdinetan ezartzen duten aurreko proposamenen aurrean (bere artean teilakatzea, ezegonkortasunagatik eta errealitate klinikotik urruntzeagatik kritikatuak izan direnak) CIE-11k sintoma psikotikoak dituzten paziente hauek sei domeinu nagusiren arabera, presentzia eta larritasun adierazleekin, kategorizatzeko era berria proposatzen du. Gorabehera psikotikoak dituzten pazienteak kontzeptualizatzeko era berri honek kaltetutako domeinuen arabera tratamenduak neurrira egiteko orduan eta pertsonaren eguneroko funtzionamenduan etekinak eman ditzala espero da.\n“Berrikuste honen oinarrizko printzipioa kode egitura eta erreminta elektronikoak sinplifikatzea izan da, profesionalei prozesuak era errazago eta osoagoan dokumentatzea ahalbidetuko dielarik”, azaldu du Robert Jakob-ek, OME-ren Estandar, Terminologia eta Sailkapen Taldeko arduradunak.


Auto-ilarak eta jendearen frustrazioa nagusi dira gaur oraindik Erresuma Batuko gasolindegietan; hutsak geratzen dira haiek, ez baitago erregaia garraiatzeko gidaririk. Agintariak hasi dira neurriak hartzen eta petrolio-enpresek bezala, lasaitasunera deitu dute.\nIlara luzeak Erresuma Batuko gasolindegietan, erregai eskasiaren beldur\nKolapsoa Erresuma Batuan: "30 urte egin dugu atzera"\nErregaiaren sektoreko krisiak ezinegona sortzen jarraitzen du Erresuma Batuan; herritarrak oldean atera dira errepidera, depositoa betetzeko gasolindegi baten bila. Ez dirudi erraza, ordea, gasolindegiak husten ari baitira pixkanaka, bai erregaia bertara eramango duten gidari-eskasiagatik, bai eta, gasolinarik gabe gelditzeko beldurrak eskaera izugarri altxatu duelako.\nGobernu britainiarra hasi da arazoari aurre egiteko neurriak hartzen eta Armadako kamioi-gidariak prestatzeko agindua eman du, gasolindegietara erregaia eraman beharko balute ere.\nGobernuak ohar batean jakinarazi duenez, larrialdi-trebakuntza jasoko dute gidari militarrek, erregaia eraman dezaten "erregai nahikoa dela bermatu ahal izateko behar gehien dagoen tokietan".\nKwasi Kwarteng Enpresa, Energia eta Industria-estrategiako ministroak azaldu du "beharrezkoa balitz, militarren eskuhartzeak ahalmen gehigarria emango dio hornidura-kateari, erregai-eskarian izan daitezken gorakadek eragindako presioak arintzen laguntzeko behin behinean".\nThe Times egunariaren arabera, Boris Johnson lehen ministroak agindua igorri du dagoeneko erregaia banatzeko 150 militar trebatzeko; horietako 80 prest leudeke astea amaitzerako.\nGobernu britainiarrak, halaber, erregaia eramateko baimena luketen material arriskutsuen gidarien lizentzien iraungipena luzatzea onartu du, eta 2022ko otsailera arte luzatu ditu hemendik urte amaierara arte iraungitzen ziren baimenak.\nAgintarien arabera, izua eta itxaronaldi luzeak arintzen ari dira. Hala ere, hainbat sektoretatik egindako konponbiderako-deiak ugaritu egin dira, hala nola osasungintzatik edo taxietatik, lehentasunez eta larrialdi kasuan hornitzeko baimena eman diezaieten, behar duten tokian.\nAnimoak baretzeko ahaleginean, petrolio konpainien babesa dute, eta gaur ere lasaitasun mezua zabaldu dute erreserben inguruan. Izan ere, ohar bateratu batean, BP, Shell eta Esso enpresek esan dute, "orain ohi baino gasolina gehiago daramaten auto asko" daudenez, "eskaria maila normalera itzuliko dela datozen egunetan", eta horrek gasolindegietako "presioa arinduko" duela.


Platain etxea - Wikipedia, entziklopedia askea.\n43° 19′ N, 1° 55′ W / 43.32°N,1.92°W / 43.32; -1.92Koordenatuak: 43° 19′ N, 1° 55′ W / 43.32°N,1.92°W / 43.32; -1.92\nhttp://www.pasaia.net/eu/html/8/2449.shtml Platain etxea\nPlatain etxea Gipuzkoako Pasaia udalerriko Pasai Donibanen dagoen eraikina da. Platain delakoa herri honen sustrai edo jatorriarekin loturiko kondairazko pertsonaia da, baina ezer gutxi dakigu hartaz.\nPlatain etxea eta etxe atxikituak teilatua elkarbanatzen duten multzoa osatzen dute. Platain etxea itxuraz XVI. mendekoa dirudien harlanduz eta adreilu egituraz eraikitako eraikina da. Harrizko teilatu-hegala eta antzinako lorategira irekia dagoen areto bat du. Atxikitutako aldameneko etxea XVIII, mendekoa da, harlanduz eginiriko aurrealde soila eta etxe-hegal eta balkoi interesgarriak dituelarik; solairu sakon eta estu batean eraikitako horma-bitarteko eraikinaren ohiko adibidea da.\nPlatain etxea eta bere hurrengo bi eraikinak iparralderago zeudenetatik hondartza batez bananduak zeuden, hondartza hori behe itsasaldian bakarrik zegoenean igaro zitekelarik.\n1546an herriko Alkateak eta Hondarribiako Errejimenduak hiru eraikinen jabeei dei egin eta euren eraikinak eta Bizkaia etxearen artean behe itsasaldea zegoenean oinezkoentzat erabilgarria izango zen bide bat eraikitzea agindu zieten.\nEtxe haietako bat, ziurrenik Juan Villaviciosa zenarena, plazaren mutur batean zegoen, gerora Coelgialenea izena jaso zuen, ziur aski etxe hartan ikasleren bat (colegial) bizi izan baitzen. Etxe honen aurrealdea ziurrenik Platain kondairazko heroiaren etxeko hondakinen artetik ateratako armarria darama, Platain zena Villaviciosa eta Arizabalo-tarren senitartekoa zelarik.\nPlatain etxeari buruzko argibidea. Pasaiako Udal webgunea\nMultimedia: Platain etxea\nOrriaren azken aldaketa: 26 martxoa 2021, 23:06.


Prestige-ren garbiketa. Petrolio-ontziko fuel-olioa ateratzeko ekimena - ZientziaEus\n2004/04/25 Kortabarria Olabarria, Beñardo - Elhuyar Zientzia\nAzken orduko aldaketarik ez badago, laster hasiko dira Prestige petrolio-ontzitik fuel-olioa ateratzeko lanak. Repsol-YPF enpresak hori egiteko proiektu pilotua probatu zuen iaz, eta probak arrakastatsuak izan omen ziren. Hala ere, negua igaro eta udaberria iritsi zain egotea erabaki zuten, itsasoaren egoera egonkortu arte.\nFuel-olioak egundoko kalteak eragin ditu.\nPrestige ontzia 2002ko azaroaren 19an erdibitu zen. Petrolio-ontziaren branka 3.800 metroraino hondoratu zen; popa, berriz, goraxeago gelditu zen, 3.500 metroko sakoneran. Bi zatien artean hiru kilometro eta erdiko distantzia dago. Prestige-k 77.000 tona fuel-olio zeramatzan. Erdia baino gehiago itsasoan barreiatu eta kostaldera iritsi zen. Beraz, uste zen 38.000 tona inguru geratzen zirela petrolio-ontziaren barruan.\nItsaspean hainbeste fuel-olio egotea zer arrisku den kontuan hartuta, fuel-olioa ateratzea erabaki zen. Sakonera handian daude, ordea, Prestige-ren tangak. Handiegian ere esan daiteke, inoiz ez baita horrelako lan arriskutsurik egin hain sakonera handian. Beraz, Repsol-YPF enpresak, nazioarteko hainbat adituren laguntzaz, egitasmo zehatz bat diseinatu zuen, roboten lanean oinarrituta. Urpera jaitsiko ziren, tangetara iritsi, zulatu, eta fuel-olioa grabitate bidez aterako zuten.\nProiektu horretarako lau robot egin ziren, bi motatakoak. Iazko uztailaren lehen egunetan probatu zituzten 4.000 metroko sakoneran, eta ikusi zuten robotak gai zirela elkarrekin lan egiteko.\nPetrolio-ontziarekin zerikusirik ez zuen arren, Repsol-YPF-k hartu du tangak garbitzeko ardura.\nFuel-olioaren ihesguneak aurkitzea, garbitzea eta zigilatzea izan zen roboten lehen zeregina. Hamaika egunez jardun ondoren, ihesgune nabarmenenak zigilatu zituzten. Gaur egun itsasontzitik ihes egiten duen fuel-olioa ez omen da eguneko 10 kilora iristen. Roboten lanaren aurretik, berriz, 700 kilo irteten ziren egunero.\nItsasontziaren brankan zein popan zenbat fuel-olio geratzen den ere jakin nahi izan zuten. Kantitate hori neurtzeko, Neutron izeneko tresna erabili zen. Tresna horrek neutroi-fluxua igortzen du. Neutroiek kroskoa igaro eta, fuel-olioa zeharkatu ahala, energia galtzen dute. Fuel-olioak gamma-erradiazioa bidaliz erantzuten du, eta, konposizioa zein den, era batekoa edo bestekoa izango da erradiazio horren intentsitatea. Horrela, toki batean dagoen karbonoaren eta oxigenoaren arteko proportzioa jakin daiteke: proportzio hori handia da hidrokarburoetan eta txikia uretan. Neurketa egiteko sistema hori itsasontziaren kanpoaldeko tangetan erabili zen.\nBarnealdekoa neurtzeko, tangak zulatu behar izan zituzten robotek, hodi itsuak jarri eta Neutron tresna hoditik sartu. Neurketak eginda, guztira 13.800 tona fuel-olio aurkitu zuten, uste zen baino 24.000 tona gutxiago. Beraz, horrek esan nahi du dagoeneko itsasoan barreiatu direla tona horiek.\nMilaka tona fuel-olio isuri ditu Prestige-k.\nNeurketa horiek eginda, fuel-olioa ateratzen hasteko unera iritsi zen proiektua, eta, horretarako, Hot Tapping izeneko sistema garatu zen. Unerik garrantzitsuenetakoa izan zen, zeren, oso-oso likatsu egon arren, oraindik fluido-portaera zuen. Horrek esan nahi du, tanga zulatuz gero, poliki-poliki igoko litzatekeela goialderantz. Kroskoa zulatu aurretik, balbula bikoitza jarri zuten robotek. Gero, 70 zentimetroko diametroko zuloa egin zen. Zulo horretatik, baina, ez zen fuel-olioik irteten, balbulak ixten baitzuen.\nFuel-olioa ateratzeko, poltsa jaitsi zuten ondoren, urriaren 12an, eta balbularekin lotu zuten. 18 orduz eduki zuten poltsa fuel-olioaz betetzen. Denbora horretan 125 tona sartu ziren poltsan, nahikoa proiektua izateko.\nBerehala atera nahi zuten poltsa uretatik, baina, eguraldi txarra tarteko, bi egunez eduki zuten urpean. Poltsa atera eta Enterprise ontzira igotzea lortu zuten. Itsasontzi hori erdiurperagarria da eta ia 160 metro luze eta 30 metro altu da; hala ere, poltsak atera ahal izateko, aldaketa batzuk egin behar izan dizkiote. Itsasontzian bertan zegoela, poltsa puskatu egin zen, baina fuel-olioa ez zen itsasora isuri. Itsasontziak Ferrolera eraman zuen ateratako fuel-olioa, eta handik, kamioiez, Coruñara eraman zuten, findegi batera. Horrenbestez, bukatutzat eman zen proiektu pilotua.\nTangetan geratzen den fuel-olioa ateratzen saiatuko dira.\nUdaberria iritsi da, eta laster hasiko dira Prestige-ren fuel-olioa ateratzen. Hiru balbula gehiago jarriko dira ontzian. Proiektu pilotuan bezala, lan guztia urpean egingo dute robotek, poltsak hustea ere bai, fuel-olioa 40 metroko sakoneratik ponpaz eramango baitute Enterprise itsasontzira. Poltsak proiektu pilotuan erabilitakoak baino gogorragoak eta handiagoak izango dira: 25 metroko altuera eta 5 metroko diametroa izango dute. 300 metro kubiko eramateko gai izango dira, eta aluminiozkoak izango dira. Isurketen arriskua gutxitzeko, lanean ari diren bitartean, une oro, beste itsasontzi batzuen laguntza izango da segurtasun-neurriak hartzeko.\nProiektu pilotuan ikusitakoaren arabera, guztia ondo badoa, gutxi gorabehera 145 egun beharko dituzte Prestige-ren tangetan geratzen den fuel-olioa ateratzeko.


2012 Urtarrila | STMnoticias\n2012ko Urtarrilak 24 (No Ratings Yet) 0 iruzkin\nTags: arkeologia aurkikuntzak, san telmo museoa Zabaldu albistea::\n2012ko Urtarrilak 12 (No Ratings Yet) 0 iruzkin\n“Historiaurrearen abentura Gipuzkoan” erakusketa bisitatzeko azkeneko egunak dira datorren igandean amaituko baita, urtarrilak 15ean. Asteburuko ordutegia 10:30etatik 14:00etara eta 16:00etatik 20:00tara izango da.\nErakusketa amaitu baino lehen “Historiaurreko margoak” izeneko azken tailerra eskainiko da. Helburua historiaurreko munduan murgiltzea da modu didaktiko eta aktibo batean, historiaurreko margoak ardatz izaki. Jarduera larunbat honetan izango da 17:00etan, gazteleraz eta euskaraz.\nOrain arte erakusketarekin batera egin diren tailer guztiek harrera oso ona izan dute eta ildo bera jarraituz, hau ere familiei zuzenduta egongo da. Ekitaldia museoko Hezkuntza Tailerrean burutuko da, 2. solairuan. 5 euro balioko du familia bakoitzeko eta ez da beharrezkoa aurrez hitzordua hartzea.\nTags: jarduerak, jarduerak, san telmo museoa Zabaldu albistea::


Alderdi politikoak kritikatu du epaitegi batek sentitzeko eta pentsatzeko modu bat debekatu nahi izatea autoritarismoaren erakusgarri dela eta aniztasunaren kudeaketa demokratikoaren aurkakoa dela\nAtzo, Nafarroako Administrazio Auzitegiak (TAN) Atarrabiako Udalari agindu zion udal pilotalekuan jarritako Euskal Herriko armarria ezabatzeko, UPNren tokiko batzordeak aurkeztutako errekurtso bat onartu baitzuen.\nEH Bildu Nafarroak salatu du “UPNk epaitegien laguntzarekin inposatu nahi digu sentitzeko modu bat, pentsatzeko modu bat, izateko modu bat. Nafarroaren aniztasuna eta bizikidetzaren aurkako erasoa da, guztiz antidemokratikoa eta atzerakoia dena”.\nTalde politikoak adierazi duenez “Euskal Herria kontzeptua eta armarria, lehenik eta behin espresio kultural eta historikoa da. Gurea ere badena, nafar herritarron guztiona dena”. Era berean, EH Bilduk nabarmendu du Euskal Herriari lotutako espresio horren araberako proposamen eta proiektu politikoak defendatzea ezin liteke kriminalizatu, zilegi eta demokratikoa delako. Alderdi politikoak gogorarazi du, “gurea ez dugu inoiz ezkutatu, Nafarroaren erabateko burujabetza nahi dugu Euskal Herria aske batean. Horren inguruan eztabaida politikoa, lehia politikoa, osasun demokratikoaren isla da”.\nIldo horretan, alderdi abertzaleak nabarmendu du “onartezina da epaitegi batek esanahia kulturala eta historikoa duen armarria debekatzea. Izan ere autoritarismoaren espresioa baita, aniztasun demokratikoaren kudeaketaren kontrakoa da ebazpen hau. Eta beste ezeren gainetik, Euskal Herria demokrazian, aniztasunean eta justizia sozialean sakontzeko proiektua baita guretzat”.


Eusko Jaurlaritzak lana eta familia bateratzen lagunduko duen egitasmo pilotu bat abian jarriko du\nEusko Jaurlaritzak urtarrilaren 17tik aurrera etxetik lan egiteko egitasmo pilotu bat abian jarriko du Justizia eta Administrazio Publikoko Sailean lau hilabeteko eperako. Ekimen horren bidez lana, bizitza pertsonala eta familia bateratzeko kontziliazio neurriaz ezartzen lagundu nahi zaie euskal administrazio proiektu berri honetan parte hartu nahi izango dutenei. Departamentuan aritzen diren karrerako funtzionarioek, ordezkoak eta pertsonal laboral finkoak izena eman dezakete plan honetan parte hartzeko. Astean hiru egunetan etxetik lan egingo dute zerbitzuko beharrek hala uzten baldin badute. Beste bi egunetan ohiko lanpostura joango dira ohiko jarduera eta ordutegiak jarraituz.\nNeurri horrekin lan prozesuak berrantolatzeko urratsa eman du Eusko Jaurlaritzak: helburu eta aldez aurretik ikusitako emaitzen araberako antolakuntzan, eraginkortasunaren hobekuntzan nahiz lana, norberaren bizitza eta familiaren arteko batasunean.\nKataluniako administrazioan, esate baterako, etxetik lan egiteko sistema indarrean dago dagoeneko era arrakastatsuan. Izan ere, Generalitateko ordezkari batzuek Jaurlaritzako egitasmoan laguntza ematen ari dira.\nEtorkizunean Euskal Administrazioan etxetik zein aurrez aurreko lan egiteko aukerak batera egongo dira. 29 bederatzi langilek izena eman dute dagoeneko. Etxetik arituko diren langileek Administrazio Nagusiko gaineko langileek dituzten eskubide eta betebehar berberak izango dituzte, eta haien ordainketetan ez dute izango inongo aldaketarik. Izena eman dutenak, zein lurraldetakoak diren kontuan hartzen baldin baditugu hurrengo hurrenkeran sailkatzen dira: 12 Gipuzkoakoak dira, 11 lagun Bizkaikoak eta Arabakoak sei.


«Gizarteratzen ez den zientzia egiten ez denaren pareko da» | El Diario Vasco\n«Gizarteratzen ez den zientzia egiten ez denaren pareko da»\nKoldo Garcia (ezk.) eta Josu Lopez-Gazpio.\nUEUren udako ikastaroek Eibarren hasi dute astea eta, besteak beste, zientziaren dibulgazioaren garrantziaz eta horretarako dauden zailtasunez aritu dira\nDVdonostia Lunes, 11 julio 2016, 13:55\n'Zientziaren dibulgazioa: aukerak, baliabideak eta erronkak' ikastaro-topagunea abiatu da astelehen honetan Eibarren, besteren batzuekin batera, UEUko udako ikastaroen baitan. Ikastaroaren arduradun Josu Lopez-Gazpio eta Koldo Garciaren esanetan, zientziaren dibulgazioan «loraldi txiki bat» izan da azken urteotan; «bide onetik doa», baina oraindik ere badago zeregina. Testuinguru horretan antolatu ikastaroa, hain zuzen, esperientziak partekatzeko, ideia berriak plazaratzeko, dauden mugez gogoeta egiteko eta zientzia komunikatzera jende gehiago bultzatzeko.\nDenbora nahikoa eskaintzen al zaio dibulgazioari orokorrean? eta euskaraz?\nJosu: Pixkanaka zientzialari gehiago dira zientzia dibulgatzera animatzen direnak, baina ez da erraza. Zientzialari gazteen kasuan, lehiakortasuna handia da eta normala da denbora edo gogo faltagatik dibulgazioa alde batera uztea. Euskaraz dibulgatzen bada, gainera, hartzaile kopurua asko mugatzen da, baina, euskaraz dibulgatu daiteke eta dibulgatu behar da. Gure hizkuntzan idatzi nahi dugu.\nKoldo: Gainera, hiztun-komunitate baten parte garen heinean gure egunerokotasunean txertatuta egon beharko litzateke gure hizkuntzan zientziaz -gure lana eta zaletasuna dena- aritzea. Eta modu berekoian pentsatuta, komunikazio-lan horretan aritzeak trebetasuna ematen dizu eta zure gaiaren ezagumenduan sakontzea.\nBenetan interesik ba al dago zientzialarien partetik?\nKoldo: Hemen zientzialariok ditugun aurreiritziekin -«nire gaia oso zaila da ez dute ulertuko edo batek daki nola ulertuko den»- eta zientzialarioi buruz dauden topikoekin -«lotsatiak dira», «oso serioak eta aspergarriak»- aurkitzen gara. Interes falta baino (in)komunikazio arazo bat dela iruditzen zait.\nJosu: Interesa badagoela esango nuke, baina, dibulgazioak ez dauka aitorpenik curriculumean. Hortaz, zientzia dibulgatzea edo ikerketen emaitzak gizarteratzea ez da zientzialarien lehentasuna izaten. Horrek kalte handia egin diezaioke interes publikoari, gizarteratzen ez den zientzia egiten ez denaren parekoa delako.\nHezkuntzan zein egoeratan dago zientziaren dibulgazioa? Tarte nahikoa du? Modu egokian egiten da egiten den hori?\nJosu: Oro har, zientzia-ikasketak egiten dituztenei ez zaie erakusten zientzia dibulgatzen eta kazetaritza-ikasketak egiten dituztenei, berriz, ez zaizkie zientzia-ezagutzak eta zientziaren baloreak erakusten. Horrek, gerora, disfuntzioak sortzen ditu. Zientziaren arloan, hezkuntzan asko dago egiteko oraindik.\nKoldo: Izan ere, etorkizuneko zientzialariak hezkuntzan hazi eta heziko zaizkigu eta, hortaz, katea apurtzerik ez badugu nahi gai honetan sakon hausnartu beharko dugu. Zientziaren papera hezkuntzan ezin daiteke soilik mugatu ezagumendu sorta baten ontzi-aldaketa batera, zientziazaletasuna bultzatu beharko litzateke ere.\nAzken urteetan euskaraz hainbat egitasmo sortu dira, ahalegin berezia egin da dibulgazioan, zeintzuk dira emaitzak?\nJosu: Loraldi txiki bat bizi dugula iruditzen zaigu. Hainbat ekimen egon dira, esate baterako, kultura zientifikoaren hiru jaialdiak, UEUren txiotesiak, Elhuyarren Wolfram Deuna!, UPV/EHUren Zientzia Kaiera blogak egunero egiten dituen ekarpenak, Zientziatekak edota Bertsozientzia saioa, beste hainbaten artean. Poliki-poliki dena zientziaz bustitzen duen zirimiria da. Zientziari eta zientzialariei ikusgarritasuna ematea da kontua, eta bide onean goaz poliki bada ere.\nBaliabide nahikorik ote dago?\nKoldo: Baliabideak dibulgazioa egiteko hainbat daude eta formatu ezberdinetan. Batzuk besteak baino ezagunagoak dira, agian onuragarria izan litzateke gida antzeko bat egitea bai dibulgazioak egin nahi duenak zein jaso nahi duenak zer aukera dauden ezagutzeko.\nJosu: Adibidez, sareak baliabide izugarriak eskaintzen ditu. Edonork jar dezake martxan blog bat eta hedabide askoren webguneetan zientziaz idatzi daiteke. Internetek eta sare sozialek aukera asko ematen dituzte eta idatzitakoa zabaltzeko aukera ere ematen dute.\nKomunikabideetan tarte nahikoa ote du zientziak?\nJosu: Zientzian espezializatutako hedabideak alde batera utzita, hedabide orokorretan zientziak tarte oso mugatua du. Zientziaz hitz egiten edo idazten denean, gainera, kasu askotan zientziaren parodia egiten da. Albiste zentzugabeak, alarmistak eta sentsazionalistak ohikoegiak dira, zoritxarrez. Estatistikaren eta zenbakien erabilera okerrarekin ere arazo larria dago...\nKoldo: Iruditzen zait ikuskizunaren eta berehalakotasunaren gizartean bizi garen heinean, pausatua dena eta ibilbide luzeagoa behar duen zerbaitek ez duela zer egiterik komunikabidearen helburua soilik audientzia bada. Beste parametro batzuetan funtzionatzen duten hedabideetan, publikoak edota herritarrak direnak, leku gehiago izan beharko luke zientziak. Eta pixkanaka ari da.\nZientzialariak kazetari edo kazetariak zientzialari? Zer da ohikoena? Eta egokiena?\nKoldo: Lekuan lekuko aldatzen da hori eta biak dira egokiak, baina, garrantzitsua da bakoitzaren formakuntzan dauden hutsuneak osatzen jakitea. Zientzialariok modu ulergarrian idazten ikasi behar dugu, zientziaren zorroztasunetik alde eginez. Kazetariek, berriz, zientziaren oinarriak argi izan behar dituzte eta ulertu behar dute, gehienetan, zientzia ez dela titulu deigarrien iturria izaten. Baita ere egokia litzateke, bata ala bestea izan, gero eta dibulgazioaren profesional gehiago egotea, ez bakarrik borondate onez egiten den ekintzara mugatzea.\nDena dibulgatu behar da? Dena dibulgatu daiteke?\nJosu: Dena dibulgatu daiteke, baina, gai batzuk zailagoak dira besteak baino. Adibidez, osasunarekin lotura duten ikerketek erakargarritasun handiagoa izaten dute baina erantzukizun handiagoa zuzen egiteko. Hala ere, interes publikoa duten ikerketa guztien emaitzak dibulgatzea nahitaezkoa izan beharko litzateke. Horrek ez du esan nahi lan hori zientzialariak egin behar duenik, baina, erakunde publikoek gizartearentzat interesgarriak diren ikerketen emaitzak ezagutarazi behar ditu. Batez ere gizarteak bere zergekin ikerketa horiek ordaindu dituela kontuan hartzen badugu.\nGenero ikuspegitik ere lan handia egin da azkenaldian...\nJosu: Bai. Historikoki emakume askok, emakume izateagatik, ez dute izan merezi zuten aitorpena. Beste zenbait kasutan, ikerketa talde batean gizonak eta emakumeak zeudenean gizonezkoek eramaten zuten ospe guztia. Horri buelta ematea ezinbestekoa da eta emakume zientzialariei, oraingoei eta zientziaren historian garrantzia izan dutenei, ikusgarritasuna eman behar zaie.\nKoldo: pixkanaka kitatzen ari garen zor historiko bat da. Erakundeak eta hainbat komunikabide lan horretan ari dira, baina oraindik asko dugu egiteko. Edonor gai da 5 zientzialari gizon izendatzeko, baina 5 emakume zientzialari izendatzeko\nKoldo: Jendartean barneratzea zientzia positiboa dela eta zientziazaletasuna bultzatzea. Inkesten arabera zientzia garrantzitsua dela onartuta dago eta ikertzaileon lana aintzat hartua dela, baina ez dakit zein punturaino ondo geratzeko erantzuna den edo benetan barneratuta dagoen zerbait den. Ezinbestean, norbanakoak zientziara hurbildu eta zaletu nahi baditugu, jada zientzian murgilduta gaudenok, izan zientzialari, izan zientziazale, zientziaren dibulgazioa eta apologia egin behar dugu.\nJosu: Mundu akademikoan dibulgazioari balioa ematea ezinbestekoa da. Dibulgazioa karrera akademikoaren beste atal bat da, ikerkuntza eta irakaskuntza bezain garrantzitsua, eta aitorpena izan behar du. 2011ko Zientzia eta Teknologiaren Legeak horixe dio, baina gauzatzea falta da. Hori lortzen dugunean, ikertzaile gehiago hasiko dira zientzia dibulgatzen eta laborategietan egiten duten kontatzen, ziur. Bestalde, dibulgatzaileok gure lanarekin zientziaren presentzia soziala areagotzen jarraitu behar dugu. Zientzian jantzia den gizartea, gizarte aberatsagoa da eta erabaki hobeak hartzen ditu.\nA juicio un hombre acusado de abusos sexuales continuados a su hija de tres años Muere la mujer apuñalada por su expareja en Zaragoza


Emakumeen Txokoa zabaldu dute Plazida Otañon - Tolosaldeko Ataria.\nTxoko "berezia" da Zizurkilgo udaletik adierazi dutenez, "emakumeok prestakuntza jasotzeko, hausnartzeko eta elkarrekin egoteko dugun gunea". Txoko horretatik abiatuz, "ahalduntze pertsonala eta kolektiboa eskuratzen lagunduko diguten gaitasunak ikasi eta garatzeko aukera eskaintzen zaigu".\nTxoko horretan emakumeekin zerikusia duten liburuak eskura daitezke. Aldatu egingo dituzte liburuak, Zizurkilgo Udalak hiruhilean behin antolatuko duen programazioarekin batera.\nEkimenak, Martxoaren 8aren harira\nZizurkilen honako ekimenak izango dira datozen egunetan:\nMartxoaren 10ean, 20:00etan Atxulondo kultur etxean, Velma and Cris, kokoteraino antzerki lana eskainiko dute, Adriano Olmedo eta Maite Redinek.\nMartxoaren 11n, larunbatarekin, Zizurkilgo emakumeen Iruña-Veleiako aztarnategira irteera egingo dute. Bide batez, esateko, egitarau hau osatzeko, Iruña-Veleiako ostraken errepliken erakusketa egongo da zabalik Plazida Otaño liburutegian eta Juan Martin Elexpuruk , martxoaren 15ean hitzaldia eskainiko du leku horretan bertan, Iruña-Veleia zertan den esplikatzeko. 19:30ean izango da hitzordua.\nEgitaraua amaitzeko, martxoaren 18an, Ipuinen unibertsoa familian ekimena Aizan talde feministak dinamizatuko du, 11:30ean Plazida Otaño liburutegian. "Ba al dago gauza aspergarriagoa printzesa arrosa izatea baino?" galderari erantzungo diote.\nBEREZIA: Emakumeen Nazioarteko Eguna 2017\nZizurkil / Parekidetasuna\nIndarkeria matxista kasuen aurkako protokoloa onartu dute Zizurkilen